АЙНИГАН ЗЕҲНЛАР « Ўзбекистон Халқ Ҳаракати\n02 February 2012 - 12:46\nБаъзи ҳолларда инсон шошиб қолади. Нима қилишини, дардини кимга айтишини билмайди. Айниқса бу ҳолга ҳавойи нафсининг истаклари сабаб бўлса, худди бошини қумга тиққан туяқуш каби, яккамахов бўлиб қолади. Дардини кимсага айтолмайди, бировга айтгани юз тополмайди…\nБу бир инсоннинг ҳоли, зеҳнияти у ёки бу сабабга кўра айниган ва айниган зеҳнияти туфайли йўлини йўқотган инсоннинг ҳоли… Энди шундайлардан ташкил топган зеҳни айниган оломоннинг ҳолини тасаввур қилайлик. Нима қилишини, қаёққа боришини, дадрдини кимга айтишини билмай сарсон-саргадон бўлган оломон бу…Чорасизликдан сўкинаётган, бақираётган, дод-вой солаётган, тинмай бир -бирини айблаётган, ҳатто ўлдираётган, сигарет устига сигарет тутатаётган, ароқ шишасининг буйнига яқинининг буйнига осилган каби осилиб олган оломон…Бу зеҳни айниганларнинг жамоасидир. Зеҳннинг айнишини қорнинг қуртлашига, сувнинг сасишига ўхшатишимиз мумкин. Яъни, бундай айниш ҳар зарранинг айниши билан ўргата чиқади. Зеҳни айниган оломон ва бу оломон яшайдиган жамият худди шунга ўхшайди. Бунинг сабаби зеҳнларнинг хасталаниши, инсонларнинг тўғри йўлни тополмай қолишлари ва ниҳоят меҳру муҳаббатнинг ўртадан кўтарилиб, нафрату хиёнатнинг жамиятни асир олишидир…\nБундай жамиятда тепада ўтирганлар аслида шу жамиятнинг энг тубанлари ҳисобланишади. Худди сувнинг йўлига тўғон бўлган, сувнинг сасиши натижасида юзи ёқимсиз сув ўтлари билан қопланган эгри-бугри тошларга ўхшайди жамиятнинг йўлига тўғон бўлган бу кимсалар. Бу тошлар ҳеч нарсага арзимайдилар, уларнинг устида ўтириш у ёқда турсин, ҳатто бир қадам ҳам босиб бўлмайди бу тошларнинг устидан.Чунки улар сувни чиритгани учун сув улардан қасос олган ва юзларини зах босгандир…\nАйниган зеҳнлар ўртага қўядиган ягона “маҳсулот” ёлғондир. Бу “маҳсулот”дан юзлар ва кўзлар ялтироқ ҳолга келади. Ялтираган юзлар имон нур берган юзлардан фарқлидирлар. Мен бундай “тоза” юзларни ва хоин кўзларни ватанимиздан жуда узоқда, ғарб дунёсининг бир бурчагида тасодифан кўрдим. Бу ёш инсонларга Аллоҳ хоинларни севмайди ҳақиқатини қайта қайта такрорлашимга қарамасдан, улар ўз йўлларида давом этдилар. Шу тарзда улардан бирининг жосуслиги маҳкама йўли билан, иккинчиси эса ўзининг эътирофи билан исботланди…\nЎзбеклар бугун қамоқхонадан қочган маҳбуслар каби ўз ватанларидан қочмоқдалар. Бу билан улар ўзлари билиб -билмай зеҳн ҳаммоми томон югурмоқдалар. Албатта, улар орасида юзлари ва кўзлари ялтирайдиганлар ҳам йўқ эмас. Аммо қочоқлардан бир қисми ўпкалари эмас, онглари “кислород”га тўла бошлаганидан мамнундирлар бугун. Бундан аввал миллионларча ҳамюртларимизнинг ўз ватанини ташлаб, бошқа юртларга кетиши 20 асрнинг бошларида, руслар “даҳрий”измни Туркистонга кўчирганларида содир бўлганди. Ўшанда бир қисм туркистонликлар зеҳнларини ўз юртларига чанг булути каби бостириб келаётган мафкуравий заҳардан қутқариш учун ҳижрат йўлини тутган эдилар. Шу тарзда қутилганлар қутулди, қутилмаганлар эса бу зеҳн террорининг қурбонига айландилар. Бу зеҳн террори ўзларини эплай олмайдиганлардан олий тоифа, зиёсизлардан эса зиёли яратишни мақсад қилиб олганди. Кейинчалик зиёлилар ҳақида сўз кетганда ҳамма бурнини жийирадиган, қўйинг шу чириган тоифани дейдиган, бўлди. Чунки айнан шу тоифа манқуртларнинг сардорига айланган ва зеҳнсизликда ҳаммадан ўзиб кетганди. Кейинчалик бу қурбонларга кўҳна Туркистоннинг зеҳни тоза ўғилларидан бири манқуртлар, дея ном берди. Яъни, зеҳни қуртлаган инсонларни таъриф қилди у муҳташам бир асарида. Орадан бир аср ўтиб, ўзининг ўтроқлиги билан машҳур ўзбеклар яна йўлларга тушдилар. Улар бу марта айниган Бош зеҳннинг истеълосидан қочмоқдалар. Ватанимиздан келаётган хабарларга кўра ҳозир қиш мавсуми бўлишига қарамасдан, Тошкентда бадбўй бир муҳит ҳоким экан. Бу бадбўйлик албатта шаҳарда тобора сони камайиб бораётган дарахтларнинг тагидаги қуртлаган қорнинг ҳиди эмасдир. Фақат пойтахтликларнинг эмас, бутун Ўзбекистонликларнинг бурунларини ёпишларига сабаб бўлаётган бу ёқимсиз ҳид шаҳар кўчалари бирлашиб майдонга айланган ва бу майдоннинг энг тўрида ўрин олган муҳташам бинода ўрнашиб олган айниган зеҳннинг ҳидидир…\nАммо қиш ниҳоясига яқинлашиб бормоқда. Инсонлар баҳордан сўз юритмоқдалар. Кимнингдир баҳори эмас, табиат ва фитратнинг баҳоридир келаётган мавсум. Шаҳар кўчаларидаги дарахтларнинг тагида қорайган қорни эритадиган ва ёмғири тўғон сувини тоширадиган баҳордир бу баҳор. Фақатгина дарахтларни эмас, зеҳнларни ҳам қайта тирилтирадиган баҳордир келаётган бу баҳор…\nНамоз Нормўмин, 2 февраль, 2012 йил.


O‘zLiDeP депутати қўнғиротлик Қ.Жадигеровага имтиёзли кредит ажратилишига кўмаклашади | O'zLiDeP\nO‘zLiDeP депутати қўнғиротлик Қ.Жадигеровага имтиёзли кредит ажратилишига кўмаклашади\nO‘zLiDeP Қўнғирот туман кенгаши “Аёллар қаноти” томонидан “Қангли” МФЙда очиқ мулоқот ташкил этилди.\nМулоқот давомида партия фаоллари хонадонма-хонадон юриб, ҳудудда истиқомат қилаётган хотин-қизлар билан юзма-юз мулоқот қилди, уларни ўйлантираётган муаммоларни ўрганди.\nШунингдек, маҳалла аёлларига тадбиркорлик соҳасида қабул қилинаётган қарор ва фармонларнинг мазмун-моҳияти, “Ҳар бир оила - тадбиркор” ва “Yoshlar - kelajagimiz” давлат Дастурларининг аҳамияти, ажратилаётган кредит турлари бўйича батафсил маълумотлар берилди.\n–Маҳалламизда 2 минг 460 нафар хотин-қизлар истиқомат қилади, – деди “Қангли” МФЙ раиси З.Сейдуллаева. – Очиғи, партия фаолларининг маҳалламизга келиб, одамлар билан мулоқот қилганидан нафақат мен, балки бутун маҳалла аҳли хурсанд бўлди. Нега десангиз, улар одамлар билан шунчаки мулоқот қилмай, аёлларнинг кўпчилигини тадбиркорлик билан шуғулланишга ўргатди, муаммоларини ҳал этиб берди.\nҚўнғиротлик Қ.Жадигерова аҳолига маиший хизмат кўрсатиш фаолияти билан шуғулланиб келмоқда. Тадбиркор ўз фаолиятини янада кенгайтириш мақсадида нон цехи очишни режалаштирган. Бунинг учун унга бироз маблағ етишмаяпти, холос.\nУчрашув якунида мазкур мурожаат юзасидан халқ депутатлари туман кенгашидаги партия депутатлик гуруҳи орқали тегишли ташкилотларга депутатлик сўрови юбориш орқали ижобий ҳал этишга келишиб олинди.


Panasonic ўзи мустақил ҳаракатланувчи автомобиль устида иш олиб бормоқда\nМаълум қилинишича, икки ўринли компакт-карнинг синовдан ўтказилиши бешта борт камераси ва сенсорлар ва махсус майдонда амалга оширилди.\nСиновлар машинанинг нечоғли аниқ ва мустақил ҳаракат қилишини аниқлашга қаратилди. Ҳаракат ва тормоз жараёнлари текширилди. Тест натижасида йўлда жойлаштирилган ҳеч бир киши ва манекен шикаст кўрмади. Муҳандислар навбатдаги синовни жонли ҳаётда амалга оширишни режалаштиришган.


14:33 / 29.03.2017\nАмерикалик олимлар гуруҳи бошидан пастки қисми шол бўлган кишига фикр кучи билан ҳаракатланиш имконини бериб, унга қўл назоратини қайтаришди. Мутахассислар бу ҳақида The Lancet журналига маълумот беришди.\nТажриба остидаги 56 ёшли Билл Кочевар бахтсиз ҳодиса сабаб оёқ ва қўл шолидан азият чеккан. Тадқиқотчилар Кочеварнинг бош мия мотор қобиғи соҳасига ҳар бири кичик таблетка ҳажмида бўлган икки 96 каналли электрон массивни ўрнатишди. Улар Кочевар қўлини ҳаракатга келтираётганини тасаввур қилган пайтда мия сигналларини ёзиб олади ва бу сигналларни компьютер интерфейсига етказади. Интерфейс уларни декодлайди ва эркакнинг қўл ва елкаси орасига ўрнатилган стимуляция тизимини фаоллаштиради.\nКочевар имплантация олдидан узоқ машқ қилишига тўғри келди - унинг шол касалига йўлиққанига 8 йил бўлган ва бу вақт ичида мушаклар атрофияси қайд этилган. Ҳаракатлар секинлигига қарамай, Кочевар имплантантлар ёрдамида бунинг уддасидан чиқмоқда, масалан чой ичиш ёки овқат ейиш.\nАҚШ тадқиқот шол ҳаракатлар


3941 Ўқиш режими + -\nАллоҳ наздида энг яхши гап рост гапдир (ҳадис)\nРостгўйлик инсоннинг маънавий бойлиги бўлиб, инсонни ҳамиша олий бахт сари етаклайди. Ростгўй инсонга ҳамма ишонади. Ростгўйлик инсоннинг фазилатли хулқларидан бири сифатида ҳаётдаги ҳамма ишларнинг тартибда бўлишини таъминлайди. Ростгўйлик инсон қадрини юксакликка кўтаради. Қадимги битикларда шундай маълумотларни учратиш мумкин: Темур муҳрининг устида учта ҳалқанинг шакли бор. Бундаги ёзув эса «рости ва расти»сўзидан иборатдир. Маъноси тўғри бўлсанг, нажот кўрурсан. Бундан келиб чиқиб айтиш мумкинки, ростгўйлик мазмунли умр ва барча эзгуликларнинг таянчидир.\nРостгўйлик – эзгу хулқларнинг посбони бўлиб, ўзини ҳақиқий мўмин-мусулмон ҳисоблаган инсон ҳеч қачон ёлғон сўзламайди ва ҳеч кимни алдамайди ҳам. Негаки, Ислом динининг муқаддас манбаи ҳисобланган Қуръони Каримнинг аксарият оятлари ва Пайғамбаримиз Муҳаммад соллаллоҳу алайҳи васалламнинг жуда кўплаб ҳадиси шарифларида ростгўйликка тарғиб қилинади, ёлғондан қайтарилади.\nИмом Бухорий ҳазратлари «Ал-адаб ал-муфрад» асарида Абдуллоҳ ибн Масъуддан қуйидаги ҳадисни баён қиладилар: Набий муҳтарам: «Рост гапиринглар, чунки ростгўйлик яхшиликларга бошлайди ва бу яхшиликлар эса жаннатга йўллайди. Киши рост гапираверса, у Аллоҳ таоло ҳузурида жуда ростгўй (сиддиқ) деб ёзилиб қолади. Ёлғон гапиришдан ўзларингизни сақланг, чунки ёлғон гапириш ҳамма бузуқликларга олиб боради, бузуқлик эса дўзахга йўллайди. Киши ёлғон гапираверса, Аллоҳ ҳузурида ёлғончи бўлиб ёзилиб қолади, деганлар. Ушбу ҳадисдан ростгўйликнинг ҳам даражаларга эга экани келиб чиқади. Пайғамбаримиз Муҳаммад соллаллоҳу алайҳи васалламга ваҳий келмасидан ҳам илгари шу даражада ростгўй эдиларки, қабиладошлари у Зотга «амин (ишончли)» деб ном берган эдилар.\nРостгўйликнинг энг олий даражаларидан бири «сиддиқлик» ҳисобланади. Ростгўйлик Қуръони Каримда «сидқ», «сиддиқ», «содиқ» лафзлари билан қўлланилиб, 140 га яқин оятларда тилга олинади.Бу эса ҳар бир мусулмон эътибор бериши керак бўлган асосий масалалардан бири эканини кўрсатади.\nМаълумки, «содиқ»лик Аллоҳ таолонинг гўзал исм сифатларидан бири ҳисобланади. Оли Имрон сурасининг 95 оятида «...Аллоҳ ростсўзлар», яъни قُلْ صَدَقَ اللَّهُдейилса, Нисо сурасида «Ким Аллоҳдан ҳам тўғрисўзроқ экан?!» وَمَنْ أَصْدَقُ مِنَ اللَّهِ حَدِيثًاдея таъкидланади. Сура давомида «Аллоҳдан сўзи тўғрироқ кимдир?!»وَمَنْ أَصْدَقُ مِنَ اللَّهِ قِيلًا дея яна бир бор эслатилади. Анъом сураси 115 оятида эса «Роббингиз сўзи ростлик ва адолатда камолга етди» وَتَمَّتْ كَلِمَتُ رَبِّكَ صِدْقًا وَعَدْلًاдейиладики, ҳар бир мўмин-мусулмон энг аввало Аллоҳ таолонинг гўзал исм-сифатлари билан сифатланишга ҳаракат қилмоғи лозим бўлади.\nАллоҳ таоло ўз каломида пайғамбарларга (ул зотларга Аллоҳнинг саломлари бўлсин) «сиддиқлик (ўта ростгўйлик)» мақомини беради. Масалан, Иброҳим алайҳиссаломга энг олий ростгўйлардандир дея таъриф берилади (Марям сураси − 41 оят): وَاذْكُرْ فِي الْكِتَابِ إِبْرَاهِيمَ إِنَّهُ كَانَ صِدِّيقًا نَبِيًّا\nШу суранинг 54 оятида Исмоил алайҳиссаломнинг «содиқ» эканлигига урғу берилади:\nИдрис алайҳиссалом ушбу суранинг 56 оятида «сиддиқ» дея таърифланади:\nوَاذْكُرْ فِي الْكِتَابِ إِدْرِيسَإِنَّهُ كَانَ صِدِّيقاً نَّبِيّاً\nУшбу сурада пайғамбарларга «...Ўз раҳматимизни инъом этдик ва улар учун олий ростгўйликни яратдик», дея таъкидланади:\nҲусн соҳиби Пайғамбар Юсуф алайҳиссаломга мурожаат қилинганда «Эй сиддиқ» дея нидо қилинса, (Юсуф сураси −46 оят): يُوسُفُ أَيُّهَا الصِّدِّيقُсура давомида «У ҳақиқатан (сўзида) содиқлардандир» (51 оят) وَإِنَّهُ لَمِنَ الصَّادِقِينَдейилади.\nИсо алайҳиссаломнинг оналари Марям бинти Имрон ҳам «сиддиқа» дея мадҳ этилади (Моида сураси −75 оят): وَأُمُّهُ صِدِّيقَةٌ.\n«Сиддиқлик»нинг яна бир маъноси − илоҳий маълумотларга чин дилдан ишониб, уларни дил билан тасдиқ этишдир. Руҳий тарбия илми ҳисобланган тасаввуф таълимотида сиддиқлик пайғамбарликдан кейинги энг юқори мартаба ҳисобланади. Бу мартабага биринчи бўлиб, саҳобаи киромлардан Абу Бакр Сиддиқ розияллоҳу анҳу эришганлар. Пайғамбаримизнинг жуфти ҳалоллари, «мўминларнинг онаси», Абу Бакр Сиддиқ розияллоҳу анҳунинг қизлари Оиша онамиз розияллоҳу анҳо ҳам «Сиддиқа» унвонига сазовор бўлганлар.\nҚуръони Карим оятларида сиддиқлик фазилати мутаққийлар, сабрлилар, итоатлилар каби улуғ даража эгаларининг фазилати сифатида тилга олинади: Ростликни келтирган Зот (Муҳаммад) ва уни тасдиқ этган (мўминлар) − ана ўшалар тақволи зотлардир (Зумар сураси 33 оят)\nАллоҳга ва Унинг пайғамбарларига иймон келтирган зотлар − айнан ўшалар Парвардигорлари ҳузурида сиддиқлар ва шаҳидларнинг ўзидирлар (Ҳадид сураси 19 оят):\nوَالَّذِينَ آمَنُوا بِاللَّهِ وَرُسُلِهِ أُولَئِكَ هُمُ الصِّدِّيقُونَ وَالشُّهَدَاءُ عِنْدَ رَبِّهِمْ لَهُمْ أَجْرُهُمْ وَنُورُهُمْ\nКимда-ким Аллоҳ ва Пайғамбарига итоат этса, айнан ўшалар Аллоҳнинг инъомига эришга зотлар − пайғамбарлар, сиддиқлар, шаҳидлар ва солиҳ кишилар билан биргадирлар. Улар ҳамроҳ сифатида нақадар гўзалдир! (Нисо сураси − 69 оят):\nҚуръони Каримда ростгўйлик ва ростгўй инсонларга улуғ мукофотлар ваъда қилинади:\nАллоҳ айтди: «Бу кун (яъни қиёмат куни) ҳаққи-рост иймон келтирганларга рост сўзлари фойда берадиган кундир». Улар учун остидан дарёлар оқиб турадиган жаннатлар бордир. Улар унда абадий қолажаклар. Улардан Аллоҳ рози бўлди, улар ҳам Аллоҳдан рози бўлдилар. Бу эса улуғ бахтдир (Моида сураси− 119 оят)\nАллоҳ (ўз аҳду паймонларига) содиқ бўлган кишиларни ростгўйликлари сабабли мукофотлаш учун, мунофиқларни эса агар Ўзи хоҳласа, (мунофиқ ҳолларида ўлдириб) азобга гирифтор этиш, ёки тавбаларини қабул қилиб (гуноҳларини мағфират этиш) учун (мазкур синовга дучор қилди). Аллоҳ мағфиратли ва меҳрибон бўлган Зотдир (Аҳзоб сураси − 24 оят).\nАлбатта, муслим ва муслималар, мўмин ва мўминалар, итоатгўй эркаклар ва итоатгўй аёллар, ростгўй эркаклар ва ростгўй аёллар, сабр-қаноат қилгувчи эркаклар ва сабр-қаноат қилгувчи аёллар, тавозуъли эркаклар ва тавозуъли аёллар, хайру-садақа қилгувчи эркаклар ва хайру-садақа қилгувчи аёллар, рўза тутгувчи эркаклар ва рўза тутгувчи аёллар, авратларини (ҳаромдан) сақлагувчи эркаклар ва (авратларини ҳаромдан) сақлагувчи аёллар, Аллоҳни кўп зикр қилгувчи эркаклар ва (Аллоҳни кўп) зикр қилгувчи аёллар – улар учун Аллоҳ мағфират ва улуғ мукофот (яъни жаннат) тайёрлаб қўйгандир (Аҳзоб сураси −35 оят)\nҚуръони Карим инсон ахлоқи ва руҳий камолотини энг юксак даражаларга олиб чиқар экан, бунда ҳар бир мавзунинг моҳияти батафсил – ҳар томонлама ёритиб берилади. Хусусан, ояти карималар ҳар биримизни нафақат ростгўй бўлишимиз, балки атрофимиздаги инсонларнинг ҳам ростгўй бўлишига эътибор беришимиз, доимо ростгўйлар билан бирга бўлишимизга чақиради:\nЭй мўминлар, Аллоҳдан қўрқингиз ва иймонларида ростгўй бўлган зотлар билан бирга бўлингиз! (Тавба сураси 119 оят)\nНафақат Қуръони Карим оятларининг аксариятида, балки Пайғамбаримиз Муҳаммад алайҳиссаломнинг жуда кўп ҳадиси шарифларида ҳам ростгўйликка тарғиб қилинади. Имом Молик ривоят қилган ҳадиси шарифда Сафвон ибн Сулайм розияллоҳу анҳу айтадиларки «Ё расулуллоҳ, мўмин қўрқоқ бўладими?» деб сўралганида «Ҳа» дея жавоб бердилар. «Мўмин бахил бўладими?» деб сўралганида яна «Ҳа» дедилар. «Мўмин ёлғончи бўладими?» деб сўралганида «Йўқ» дедилар. Демак, мўминлик билан ёлғончилик бир қалбда ҳеч қачон бирга бўлолмайди. Аҳнаф ибн Қайс буни қўйидагича тушунтиради: Ҳеч қачон ёлғончилик билан мардоналик бир инсонда жамланмайди. Мардоналик самаралари ростгўйлик, вафодорлик, ҳаё ва иффатдир.\nТурмушда инсон ҳар қандай ҳолатга тушади, баъзан гўёки ёлғон гапириш ўринлимикан деган ўй-хаёлга боради киши. Лекин шундай ҳолатда ҳам Пайғамбаримиз соллаллоҳу алайҳи васаллам «Гарчи ўзингнинг зарарингга бўлса ҳам, ҳақ сўзни сўзла» ёки «ростгўйликда хавф-хатар кўрсанглар ҳам, рост сўзланглар. Шунда нажот топасизлар. Гарчи фойда кўриб турган бўлсангиз ҳам, ёлғондан сақланинглар. Чунки бари ёлғоннинг охири вой» дея марҳамат қилганлар. Шунингдек, Абдуллоҳ ибн Масъуд розияллоҳу анҳудан ривоят қилинади, у киши: «Хоҳ чиндан, хоҳ ҳазил тариқасида ёлғон сўзламоқ ҳам, бирор нарса ваъда қилиб, уни амалга оширмаслик ҳам дуруст эмас» дейдиларки, халқимизда машҳур «Бошингга қилич келса ҳам, рост гапир» деган мақолни ҳар вақт ҳаётимизда татбиқ қилишимизни тақозо қилади.\nРостгўйлик халқимизда тўғрилик тушунчаси билан чамбарчас боғлангандир. Тўғрилик бўлмаса, ҳар қандай иш хароб бўлади. Тўғрилик инсон фазилатини оширади. Негаки сўзи тўғри инсоннинг амали ҳам, юриш-туриши ҳам тўғри бўлади. Тўғри бўлмаганлар эса ҳеч қачон узоққа боролмайдилар.\nАбу Амр (ёки Абу Амра) Суфён ибн Абдуллоҳ Сақафий розияллоҳу анҳудан ривоят қилинади: Расулуллоҳ соллаллоҳу алайҳи васалламга дедим: — Ё Расулуллоҳ! Менга Исломда шундай бир сўз айтингки, у ҳақида бошқа ҳеч кимдан сўрамай. Расулуллоҳ соллаллоҳу алайҳи васаллам дедилар: — Аллоҳга иймон келтирдим, деб айтгин-да, сўнгра тўғри йўлда юр! (Муслим ривоятлари).\nАллоҳ таоло Қуръони Каримда шундай буюради: «Бас, сизлар Унинг ўзига тўғри (тоат-ибодатда) бўлингиз ва Ундан мағфират сўрангиз!» (Фуссилат сураси, 6-оят)\nИмом Нававийнинг «Қирқ ҳадис» шарҳида шундай ёзилади:«Тўғрилик ўз соҳибига тоат-ибодат билан ҳавою хоҳишлар ўртасида бўладиган жангу жадалда мустаҳкамлик бахш этади, уни мардлик ва муваффақият сари етаклайди. Шу боис ҳақ йўлдан асло оғишмай ҳаёт кечирган солиҳ бандалар шу дунёдаёқ фаришталардан жаннат хушхабарини эшитишга ҳақли бўладилар. Аллоҳнинг малоикалари уларнинг хавф-хатар ва ташвишларини аритиб юборадилар».\n«Албатта:«Парвардигоримиз Аллоҳдир», деб, сўнгра тўғри йўлда устивор бўлган зотларнинг олдиларига фаришталар тушиб дерлар:«Қўрқманглар ва маҳзун бўлманглар. Сизларга ваъда қилинган жаннат хушхабари билан шодланинглар! Бизлар ҳаёти дунёда ҳам, Охиратда ҳам сизларнинг дўстларингизмиз. Сизлар учун жаннатда кўнгилларингиз тусаган нарсалар бордир ва сизлар учун у жойда истаган нарсаларингиз муҳайё». (Фуссилат сураси, 30, 31-оятлар)\nҚуъони Каримда тўғри бўлиш, тўғри йўлда юриш билан биргаликда тўғри сўзлаш ҳақида ҳам шундай буюрилади:«Эй муминлар, Аллоҳдан қўрқингиз ва тўғри сўзни сўзлангиз» (Ахзоб сураси 70 оят).\nИнсон аъзолари орасида қалбдан кейин тилнинг тўғрилиги алоҳида аҳамиятга эга. Чунки тил қалбнинг таржимони ҳисобланади. Киши учун энг хавфли нарса хусусида савол беришганида Пайғамбаримиз соллаллоҳу алайҳи васаллам тилларини ушлаб кўрсатганлар.\nАнас розияллоҳу анҳудан ривоят қилинади: Расулуллоҳ соллаллоҳу алайҳи васаллам дедилар: «Банданинг иймони то унинг қалби тўғриланмагунга қадар тўғриланмайди. Токи тил тўғриланмас экан, қалб тўғри бўлмайди». (Аҳмад ривоятлари).\nАбу Саид Худрий розияллоҳу анҳудан ривоят қилинади: Расулуллоҳ соллаллоҳу алайҳи васаллам дедилар: «Одам боласи уйғонганида, унинг аъзолари тилни ўраб олиб шундай дейдилар: «Бизнинг ҳақимизда Аллоҳдан қўрқ! Чунки биз фақат сенга боғлиқмиз. Агар сен тўғри бўлсанг, биз тўғри бўламиз. Сен эгри бўлсанг, биз ҳам эгри бўламиз!» (Термизий ривоятлари).\nХалқимизда тўғри одам бамисоли шамга қиёсланади, чунки шамнинг қисмати ёниб тугагунча нур таратади. У бор экан, ёруғлик мавжуд. Тўғри одам ҳам бутун ҳаёти давомида меҳр, садоқат нурларини тарқатади. Чунки тўғри инсоннинг ички дунёси ҳур ва пок бўлади. Нафс балосидан ўзини асрайди. Қуръони шарифда тўғри инсонлар мадҳ этилади:\n«Албатта «Роббимиз – Аллоҳ» деб, сўнгра тўғри бўлган зотлар....»(Фуссилат сураси, 30 оят).\nТўғрилик моддий муҳтожликлардан устун келиб, руҳни бойитишдир. Тўғри киши турли машаққатларга чидайди, сабрли бўлади. Тўғри одамларнинг қалби ҳам буюк бўлади. Устозлар: «Алифдек тўғри бўлсанг, ҳеч бало йўқдир сенга», деб берган таълимини амалга татбиқ қилади. Шундай экан, ростгўйлик ширинлигини тотмаган ёки ширинлигини билса ҳам, тотишни истамаган кишилар тўғри бўла олмайди. «Фақат ёлғондан қочган ва ҳақиқат излаган кишигина эътироф ва мақтовга лойиқдир», деб ёзганлар ўтмишда донолар.\nРостгўйликнинг акси ёлғон гапириш бўлади. Барча динларда ёлғон гапириш қораланади, ростгўйликка тарғиб қилинади. Қуръони Каримнинг Мурсалот сурасида «У кунда (ҳаётлик вақтларида қиёматни) инкор этувчилар ҳолига вой»\nдея кетма-кет таъкидланади. Ҳадиси шарифларда ҳам ёлғон гапириш қаттиқ қораланади. Масалан: «Гуноҳларнинг катталари – Аллоҳга ширк келтириш, ота-онага оқ бўлиш, ёлғон қасам ичишдирки, Аллоҳ номи билан қасам ичишда чивин қанотидек ёлғон қўшса, ўша нарса қиёмат кунигача қалбида қора доғ бўлиб қолади», дейилади. Шунингдек ёлғон гапириш мунофиқнинг белгисидир, деб огоҳлантирилади: «Мунофиқнинг белгиси учтадир: гапирса, ёлғон гапиради, ваъдага вафо қилмайди ва омонатга хиёнат қилади». Тобеъинлардан, розияллоҳу анҳумлардан бири «Тўғрилик авлиёликнинг зийнатидир, ёлғончилик бадбахтликнинг аломатидир», деган экан.\nИслом аллома мутафаккирларининг қарашларида ҳам ростгўйлик ва тўғриликка оид бугунги кун учун ҳам ниҳоятда зарур бўлган, ўз аҳамиятини йўқотмаган кўплаб фикрларни учратамиз.\n«Жаруллоҳ» (Аллоҳнинг қўшниси) деган шарафли номга сазовор бўлган хоразмлик аллома Замахшарий ростгўй инсонни қуйидагича қиёслайди: «Момақалдироқ, ёмғирнинг ёғиши ростгўй (ҳақгўй) кишининг ваъдасига вафо қилиши мисоли ёқимлидир».\nТасаввуф илми алломаси Ҳусайн Воиз Кошифий: «Агар тариқатнинг такбири нима деб сўрасалар, тўғри ва мақбул сўз айтиш дегин», дейдилар. Кошифий ўзининг «Футувватномаи султоний» асарида «Суҳбат одоби ҳақида» номли алоҳида фасл ажратади ва бу фасл шундай бошланади: «Билгинки, одамизоднинг шарафи нутқи билан ва нутқ одобига риоя қилмаган одам бу шарафдан бебаҳрадир. Сўз ҳамма вақт савоб учун ишлатилиши, тўғри ва ҳаққоний бўлиши керак. Агар шундай бўлмаса жим тургани маъқул».\n«Эй дарвеш, тўғри сўзли, тўғри иш қиладиган, эзгу ахлоқли (бўл) ва ўзгаларга роҳат етказадиган бўлишга жидду жаҳд қилғил. Токи сен ўзинг ўзингдан хотиржам (омон) бўлсанг ва ўзгалар ҳам сендан омонда бўлсалар. Қаердаки амну омонлик бўлса, у ер жаннатдир ва қаердаки омонлик бўлмаса, у ер дўзахдир. Ахир одам учун жаннатий ва жаннатда бўлишидан кўра ортиқроқ неъмат борми? Ва дўзахий бўлиш ва дўзахда бўлишдан кўра ортиқроқ захмат борми?» деб Насафий ҳазратлари бизни тафаккурга чорлайди.\nАслида одамларга тўғри муносабатда бўлиш ва ўзи ҳам бунга амал қилиш –бу, инсонга берилган яхши тарбиянинг мевасидир. Бунга мисол қилиб Ислом буюкларидан Қодирия тариқатининг асосчиси Абдуқодир Гийлоний ҳазратларининг болалигида ўқишга бориш учун онасидан рухсат сўраб, ўша пайтларда Ислом дунёсининг илм-маърифат маркази бўлган Бағдодга бориб, ўша ерда ўқимоқчи бўлганлигини айтганларида онасининг насиҳатини эслашимиз бизга энг яхши намунадир. Онаси ўғлига: «Ўғлим, ҳеч қачон ёлғон гапирма. Мусулмонлик тўғрилик динидир, тўғриликдан айрилма (ҳамиша тўғри бўл)» дея насиҳат қилган эди. Бундан Гийлоний ҳазратларининг улуғ мартабаларга эришувининг асосида тўғрисўзлик ва сўзга содиқ бўлиш фазилати ётганини кузатамиз.\nҲадиси шарифда «Тўғрисўз ва ишончли тижоратчи (охиратда) пайғамбарлар ва шафоат қилганлар қаторида бўладилар», дейилади. Саҳобаи киромлар ушбу ҳадисларни эшитиб шундай амал қилган эдиларки, биз учун ибрат намунаси бўлиб қолдилар. Бунда биргина ҳазрат Билол Ҳабаший (Билол бин Рабоҳ) розияллоҳу анҳунинг дўстига совчи бўлиб борганини айтиш кифоя.\nБундан ибратли хулоса олиб, барча ота-оналар фарзандларга, устозлар шогирдларга, катталар кичикларга энг аввало ростгўйлик ва тўғриликни таълим беришлари лозим бўлади. Ҳар биримиз қалбимизни поклаб, руҳиятимизни ҳар томонлама камол топишига эътибор берар эканмиз, ростгўйлик барча инсоний олий фазилатларнинг калити эканини ҳар доим ёдда тутишимиз керак. Аллоҳ таоло барчамизни ростгўйлар − сиддиқлардан қилсин, ростгўйлар − сиддиқлар билан бирга бўлишни насиб қилсин. Бизни кирадиган жойимизга содиқлик ила киритиб, чиқадиган жойимизга содиқлик билан чиқарсин. Ва бизга кейин келгувчилар ичида содиқ рост мақтовлар қолдирсин. Амин.\n02:18 / 10.10.2016 1669\n10:00 / 31.12.2019 691\n19:11 / 28.12.2016 1041\n03:00 / 22.11.2016 4982\n11:17 / 14 январь 85599


Марокаш масжидида фожиа рўй берди\n18 октябр 2021, Тошкент вақти: 09:47\nМарокашнинг Мекнес шаҳридаги масжидда рўй берган фожиада салкам 40 киши нобуд бўлди, 70га яқин фуқаро тан жароҳати олди.\nМарокаш полициясига кўра, жума намози ўқилиши арафасида масжид минораларидан бири намозхонлар билан тўла бўлган масжид устига қулаган. Миноранинг бундан 400 йил аввал барпо қилингани айтилмоқда.\nРасмийларнинг билдиришича, миноранинг қулашига сўнгги кунлар мобайнида тинимсиз равишда ёққан ёмғир сабаб бўлиши мумкин.\nАйни пайтда фожиа оқибатлари бартараф этилмоқда.


Мазкур вазирлик Ўзбекистон Республикасида архитектура ва қурилиш соҳасида ягона давлат сиёсатини амалга оширувчи ваколатли давлат бошқаруви органи ҳисобланади. У энг аввало, ҳудудларда аҳолини жойлаштиришнинг бош схемасини, аҳоли пунктларининг бош режаларини ва бошқа шаҳарсозлик ҳужжатларини ишлаб чиқади. Ижроси бўйича мониторинг юритади. Бу ҳақда ЎзА маълум қилди.\n“Ўзқурилишматериаллари” акциядорлик жамияти фаолиятини мувофиқлаштиради. Шаҳарсозлик ва қурилиш учун муҳандислик-техник изланишлар соҳасида ягона илмий-техникавий сиёсатни олиб бориб, энергия самарадор ва энергия тежайдиган инновацион лойиҳаларни жорий этади.\nЭкспериментал лойиҳаларни ва лойиҳа ечимларини ишлаб чиқишни ташкил этиш, шаҳарсозлик ҳужжатларини экспертиза қилиш, қурилиш материаллари ва буюмларини ишлаб чиқариш соҳасида стандартлаштириш ишларини амалга ошириш ҳам унинг вазифаларига киради.\nЯнги вазирлик архитектура, лойиҳалаш ва қурилиш соҳасида малакали кадрларни тайёрлаш, ихтисослаштирилган таълим муассасаларида ўқув жараёнининг даражаси ва сифатини тубдан яхшилашда кўмаклашади. Қурилиш соҳасида, жумладан чет элдаги етакчи илмий-тадқиқот муассасаларида лойиҳачилар ва мутахассисларни қайта тайёрлаш ва малакасини оширишда яқиндан ёрдам беради.


Таля — Shermuhammad.Net\nБош саҳифа / Tag Archives: Таля\nTag Archives: Таля\n21/04/2015\tБлогинг 0\nТаля билан боғлиқ батафсил интим тафсилотларни кутаётганларнинг ҳафсаласини пир қиламан. Бу томони энди ўта шахсий масала. Муносабатларимиз ўша йили ёз келиб, каникулга кетгунимча давом этди. Ёз охирида кўришамиз деб, аҳдлашиб хайрлашдик. У пайтларда хабарлашиб тургани телефон, и-мейл, ижтимоий тармоқ деган нарсалар бўлмаган. Август охирида Тошканга қайтиб, тўғри Оқтепага шошилдим. Талянинг …\n20/04/2015\tБлогинг 2\nЎтир, чой ичамиз, деди ва ўзи ошхонага кириб кетди. Газ плитага чой қўйди. Сув қайнатиладиган тунука чойнакнинг ўзига чой дамлади. Ундан аввал косанишаб идишга солинган «Большая чаша» деган лапша-макароннинг устига қайнаган сувнинг бир қисмини қуйди. Лапша тиниши учун устини тарелка билан ёпди, бўлка кесди ва тантановор равишда эълон қилди: — …\nНаталя (Таля). Танишув\n17/04/2015\tБлогинг 1\nШуҳрат чорраҳасидан «Фарҳод» бозори томон эллик қадамча юрсангиз, ўнг қўлда кўримсизгина, кичкинагина макулатура қабул қиладиган пункт бор. Сиртдан қарагандагина бу дўкон макулатура қабул қилинадиган пунктга ўхшайди, аслида Тошкентнинг мана-ман деган букинист дўконларидан топилмайдиган ноёб китобларни фақат шу ердан топа оласиз. Яна сув текинга, макулатура баҳосида. Наталяни шу ерда учратганман. Ўқишдан …


Жонкуяр раҳбар » “Нуробод” газетаси\nЖАМИЯТ / ТАЪЛИМ / Долзарб мавзу / ТУМАНДА\nЁш авлодга илм бериш, қалбида энг эзгу туйғуларни уйғотиш осон иш эмас аслида. Нафақат чуқур билим, балки сабр-бардош, ўқувчиларга меҳр-муҳаббат улашиш, тинимсиз изланиш ҳам талаб этилади. Бугун тилга олаётган лавҳамиз қаҳрамони ҳам ўқитувчилик касбини эъзозлаб келаётган жонкуяр фидойи инсон Ҳасан Эшбековда ҳам ана шундай фазилатлар мўжассам.\n-Биринчи устозим Ўтаган домла Эшмуродов эди, -дейди Ҳ. Эшбеков. - Кўп йиллар давомида бошланғич синф ўқувчиларига сабоқ берганлар, бехато ёзиш ва ўқишни эринмай ўргатганлар. Шунданми болалигимдаёқ ўқитувчи бўлишни орзу қилардим.\nҲасан Эшбеков улғайгани сари орзулари ҳам бўй чўзиб бораверди. Мактабни аъло баҳолар ва намунали хулқ билан тугатиб 2009 йилда Тошкент Давлат тўқимачилик ва енгил саноат институти қошидаги 1-сонли академик лицейда давом эттирди. Шундан сўнг Жиззах Давлат Педагогика олийгоҳида таълим олди. Олийгоҳни тугатгач 2018 йилда олий таълим муассасининг магистратурасига ўқишга қабул қилинди.\n2020 йилда олий таълимнинг магистр босқичини ҳам тамомлаб Жиззах Давлат Педагогика олийгоҳида она тили ва адабиёт фани ўқитувчиси ҳамда Тил ва адабиёт кабинети мудири лавозимларида ишлаган.\nАйни дамда ўта чуқур билим соҳиби, олий тоифали педагог Ҳ. Эшбеков қишлоқдошлари, нуроний отахонлару-онахонларининг талабларига биноан фаолиятини ўзи таълим олган туманимизнинг 52-умумий ўрта таълим мактабида директорлик лавозимидан иш бошлади. Қисқа фурсат ичида мактаб жамоасини меҳрини қозониб, уларни ўқишга, ишга бўлган иштиёқини ошира олди. Бу инсоннинг ташаббуси билан ташкил этилган мактабимиз ҳовлисидаги хушбўй гулларни кўриб баҳри-дилингиз очилади.\nҲар куни мактаб жамоасини қўлини кўксига қўйиб қарши олаётган директоримиз ўқитувчи ва ўқувчиларга куч, ғайрат бахш эта олди. Мактаб ҳовлисини озодалигини кеч тушганда ҳам кўра олишимиз учун кундузги ёруғликни бера оладиган тунги чироқларни ўрнаттирди, қолаверса неча йиллардан бери муаммо бўлиб келаётган тоза ичимлик сувини ташкил этиб, кран ўрнатиб ўқувчиларни, бутун қишлоқ аҳлини хурсанд қилиб барчани дуосини олаётир.\nҲозирда Ҳасан Эшбековнинг таклифи билан “Халқ таълими аълочиси” кўкрак нишони номзоди Сирдарё вилояти, Гулистон туманига қарашли 13-умумий ўрта таълим мактабининг тарих фани ўқитувчиси Комилжон Ҳасанов иш фаолиятини бизнинг мактабимизда давом эттираяпти. У ўзи яратган услубий қўлланмаси асосида таълим жараёнини бойитиб, янги педагогик салоҳиятини ишга солган ҳолда фанни ўзлаштириш самарадорлигини оширишга ўз ҳиссасини қўшиб келмоқда.\nБундан ташқари Юлдуз Салимова, Бекбой Норбердиев, Садриддин Ирисқулов сингари жонкуяр устозлар Ҳасан Эшбеков билан ҳамфикр бўлиб ёш авлодга таълим бериб келаётир. Мактабимиз жамоасини 1 октябрь устоз ва мураббийлар куни билан самимий қутлаб ишларига зафарлар тилаймиз.\n52-умумий ўрта таълим мактабининг ижодий-маданий масалалар бўйича тарғиботчиси.


Покистонда сел оқибатида камида 17 киши ҳалок бўлди\n27 октябр 2021, Тошкент вақти: 02:48\nПокистондаги сув тошқини.\nПокистон полициясининг билдиришича, 12 сентябрь куни мамлакат шимоли-ғарбида жала оқибатида юз берган сел юриши оритадан камида 17 киши ҳалок бўлди, қатор уйлар вайронага айланди.\nПолициянинг қайд этишича, Тўргар туманида уйлар вайроналари остидан 11 кишининг жасади топилган. Айни пайтда мазкур туманда қидирув ишлари давом этмоқда.\nҚутқарувчиларга кўра, вайроналар остидан яна кўплаб жасадлар, жумладан, аёллар ва болалар топилиши мумкин.\nАбботтабадда эса бир оиланинг уч аъзоси, жумладан, бир чақалоқ вайроналар остида қолиб ҳалок бўлди.


Бош саҳифа МатбуотҲозирги давр матбуотиҲакимжон Каримов. Ҳалоллик ва шижоат (2007)\nҲар қандай йирик адибнинг адабий ва эстетик қараши, биринчи навбатда, ўз ижодига бўлган муносабатида кўринади. Улуғ шоир Алишер Навоий ҳазратлари бадиий асарни гулга ўхшатган, яъни ижод маҳсули шоир наздида гулдай чиройли бўлмоғи, унда мазмун ва шакл уйғунлашмоғи лозим. Бу борада буюк бобомиз шундай ёзган:\nНазмда ҳам асл анга маъни эрур,\nБўлсун анинг сурати ҳар на дурур.\nҲазрат бадиий тасвирда муболаға, ташбиҳ, истиора меъёридан ортиб кетишини ҳам қоралаган:\nАбдураҳмон Жомийнинг “Қоида ва меъёрдан ортиқ тушган хол маъшуқ юзини бузади”, деган фикри ҳам мазкур масала моҳиятини теран акс эттиради. Навоий наздида инсонни ҳаётдан, жамиятда юз берган ва бераётган воқеа-ҳодисалардан ажратиб тасвирлаш асло мумкин эмас. Чунки инсон ижтимоий ҳаёт маҳсули.\nКим ҳаводис ери дурур олам,\nНавоийнинг инсонни тасвирлаш борасидаги фикрлари ҳам ғоят қимматлидир. Инсон зоҳирий кўринишда бир хил бўлса-да, ботиний, яъни табиати, руҳияти, дунёқараши жиҳатдан турли-тумандир.\nКимники инсон десанг инсон эмас,\nУлуғ шоир ўз ижодида мазкур қарашларига ҳеч оғишмай амал қилгани шак-шубҳасиздир. Атоқли адиб Абдулла Қаҳҳор ҳам худди шу йўлдан борган — сўзи ва иши бир ижодкор эди. У асар воқеалари замирида китобхонга айтмоқчи бўлган фикрнинг салмоғига катта эътибор берган. Башарти ғоя салмоққа эга бўлмаса, кимнинг асари бўлишидан қатъи назар, аямаган. Бу борада у Арастунинг: “Менга дўстларим ҳам, ҳақиқат ҳам қадрли, аммо бурч ҳақиқат тарафида бўлишни тақозо қилади”, деган сўзига амал қилган. Жумладан, Саид Аҳмаднинг “Тортиқ” тўплами ҳақида ёзган тақризида ҳикояларнинг бўшлигини мантиқий асослаб, шундай ёзади: “Унинг ҳикоясида бўлган “адабий” камчиликларни ёшлиги туфайли кечириш мумкин, лекин адабий тажрибасизликка боғлиқ бўлмаган камчиликларни кечирмаслик керак”. Бу фикрни адибнинг ижодий принципи дейиш мумкин. Чунки унинг ўзи бир умр шу фикрига, шу принципга амал қилиб келди.\nАбдулла Қаҳҳор фақат бўш асарларни танқид қилмаган, балки яхши асарларнинг жозибасини ҳам очиб бериб, китобхон фазилатининг сири нимада эканлигини инкишоф қилиб, маҳорат йўлларини кўрсатган. Саид Аҳмаднинг “Уфқ” романи эълон қилинганда адиб ниҳоятда суюнган ва “Илҳом ва маҳорат самараси” сарлавҳали мақоласини ёзган. Унда шундай дейди: “Ўқишлик китоб ёзиш, унинг ҳар саҳифасини, ҳар сатрини китобхонга манзур қилиш, китобхонни қувонтириш, унинг кўнглини топиш осон эмас. Бундай китобни ёзиш учун ёзувчининг маҳорати, китоб ёзишга ҳаваси, ҳатто енгиб бўлмайдиган хоҳиши ҳам кифоя қилмайди, буларнинг устига дард, ҳаёт берган илҳом, калла ва қалбдан бошқа ҳар қандай майда орзу-ҳавасини, ҳар қандай манфаат-ғаразни қувиб чиқарадиган йирик-юксак ғоя мавж урадиган илҳом керак. Илҳом билан маҳорат топишгандагина китоб ёзувчининг қалбидан қўшиқдай отилиб чиқади, китобхоннинг қалбида акс-садо янграйди.\n…“Уфқ”да тасвир этилган қишлоқ ҳаётини, одамларини кўриб ҳар бир ўзбек катта ифтихор билан: “Биз ўзбеклар!” — дейди, қардош халқлар ўзбекни меҳр билан: “Ўзбек оғайним”, деб атайди”. Мазкур роман ҳақида фикр билдирган бирорта адабиётшунос унинг ҳақиқий лейтмотивини белгилаб бермаган эди, Абдулла Қаҳҳор белгилаб берди.\nАбдулла Қаҳҳор адабий қарашларида нафақат бир-икки ижодкорнинг, балки ўша давр адабиётининг олдидаги вазифаларни ҳам белгилаб берган эди, десак муболаға бўлмайди. Чунончи, “Ижодий фаоллик ва жасорат” мақоласида у шундай ёзади: “Ёзувчининг қулоғи ҳамиша халқнинг кўксида бўлиши, унинг қалбидаги ҳаяжонни дарҳол сезиши, илғаб олиши, шундан илҳомланиши, асарини мана шу илҳом, кучли эҳтирос билан ёзиши керак. Ўшанда ёзувчи халқнинг тили учида турган гапни айтади, халқ дилининг таржимони бўлади. Эҳтирос билан ёзилган ҳақиқий асарда лоқайд саҳифалар эмас, сатрлар, сўзларга ҳам ўрин бўлмайди. Бундай асарлар адабиётдагина эмас, халқнинг маънавий ҳаётида ҳам катта воқеа бўлади. Шундагина ёзувчининг сўзи китобхоннинг қулоғидан, қиёфаси унинг кўз ўнгидан кетмайди”.\nШунингдек, ушбу мақолада ижодий фаоллик ва жасоратга тўғри таъриф берилган, унинг ижод жараёнидаги моҳияти очилган, яъни роман кетидан роман, поэма кетидан поэма, туркум шеърлар, пиесалар ёзиш эмас, балки ҳаёт, давр талабларини теран англаб, бадиий ҳақиқат орқали халқнинг онгига етказиш, образлар фаолиятида қўйилган масалани ҳал қилиш ҳар бир шахснинг бурчи эканлигини англатиш таъкидланган. Бу фикр шу пайтгача ҳам ўз қимматини йўқотмай келяпти, бундан кейин ҳам йўқотмайди.\n“Агар ёзувчининг ахлоқ кодекси тузиладиган бўлса, мен ҳалоллик билан шижоатни биринчи модда қилиб қўяр эдим, чунки ёзувчининг бошқа хислатлари қай даражада ҳалол, нақадар шижоатли зеҳнига боғлиқдир. …Улуғ Навоий ҳақ-ҳаққониятга келганда, вазирлик либосини ечиб ташлаб “қора халқ” қучоғига отилган, Фурқат ёлғончилик уяси бўлмиш бойларнинг юзига “туф” деб шеър ёзган…”, деб қайд қилади “Шижоат ҳақида” мақоласида. Маълумки, ҳар қандай фикр кишининг табиатига, ички нидосига, дунёқарашига боғлиқ. У олам ва одамни қандай идрок этса, шундай тасвирлайди. Абдулла Қаҳҳор табиатан шижоаткор эди. Шу хусусияти унинг мазкур мақоласига ҳам кўчган.\nАдиб “Поэзия — юксак санъатдир” мақоласида Чустий ижодига тўхталиб, шоирнинг дастлабки ижодида мумтоз шеъриятга эргашиш, ҳатто Навоий, Муқимий, Фурқат, Амирий шеърий мисраларидан фойдаланиш ҳоллари мавжудлигини, вазн, қофияда ўз-ўзини қайтариш ҳоллари борлигини холис кўрсатади. Адиб ёзади: “Боғимда” шеъри Чустий ижодининг мотиви бўлса, “Нур кони келди” деган шеъри шоирнинг камолот даражасини белгилайдиган шеър”. Мақолада келинган хулосадан ижодкорнинг ўзига бўлган ишончи сусаймайди, балки ортади. Айни пайтда, ушбу хулосалар шоирнинг ижод йўлини белгилаб олишига хзмат қилади. Мақоласига адиб шундай хулоса ясайди: “Чустий талантли шоир. У ёзган бирмунча шеърлар, ашулалар ҳозирги поэзиямизда маълум ўринни олади. Унинг вазифаси мана шу муваффақиятни мустаҳкамлаш ва олға қараб дадил-дадил қадамлар ташлашдир. Биз юқорида унинг илгарилашига халал бериб турган нарсаларни кўрсатдик. Оз муддат ичида диққатни жалб қиларлик фаолият кўрсата олган шоир учун бу камчиликлардан қутулиш, биринчи навбатда, зарур бўлган ишдир”. Абдулла Қаҳҳорнинг адабий-эстетик қарашлари шундай қувватга эгаки, унда адабиётшунослик масалалари ижод жараёнининг сир-асрорлари билан уйғунлашиб кетган. “Ҳаёт ҳодисасидан бадиий тўқимага” мақоласи бунга яққол мисол бўлади. Маълумки, адабиётшуносликда фабула нима, у қандай восита эканлигини аниқ тасаввур қилишга талабалар тугул мутахассислар ҳам қийналади. Чунки бу борадаги қарашлар ҳар хил, мисоллар эса кам, улар ҳам аниқ эмас, мавҳум. Адибнинг мақоласини ўқиб, ушбу масаланинг моҳиятини яққол англайсиз. Ҳатто фабулага ёрқин, аниқ таъриф бериш мумкин: ҳаётий воқеликдан келиб чиққан, ундан туғилган бадиий воқелик, яъни бадиий ҳақиқат — асар воқеаси фабуладир. Тўғри, мақолада “фабула” деган термин ҳам, бундай таъриф ҳам берилмаган. Лекин мақола бунга имкон беради.\nАдиб ёзади: “Агар ёзувчилик турмушдан нусха кўчиришдан иборат бўлса, бундан осон иш бўлмас эди. Ҳаётдан айнан кўчириш, китобдан кўчиришдай гап. Копия копия бўлиб қолаверади. Бундай нарсалардан оригиналлик кутиш беҳуда. Оригиналлик ҳаёт ҳақиқатини дилдан ўтказиш, унга кўнгилдаги гапларни сингдириш, тилагингни қўшиб ифодалаш билан юзага келади. Бадиий ҳақиқат вужудга келтирадиган, маҳалла комиссиясининг “шунга ишонинг”лар, деган мазмундаги справкасига ҳожат қолмайдиган меъёр, факт ва уйдирма меъёрини топишнинг мушкуллиги ҳам худди мана шундадир”. Бу гапларнинг барчаси маҳоратга тегишлидир. Ёзувчининг ўзи эса ижод жараёнида унга амал қилган, асарларининг ўқишлилиги сири ҳам ана шундадир.\nАдабий-эстетик қараш фақат мақола ёзш билан чекланмайди, балки ёш талантларни илғаб олиши, уларнинг кўнглини кўтариши, оёққа туришига кўмак бериши, асари ҳақида тўғри гапни айтиб, йўлга солиш ҳам белгиланади. Шукур Холмирзаевнинг “Тўлқинлар” номли биринчи қиссаси “Шарқ юлдузи” журналида босилганда, ёш ёзувчининг истеъдодини биринчи бўлиб Абдулла Қаҳҳор илғаган ва унга қуйидаги хатни ёзган:\n“Шарқ юлдузи”да босилган “Тўлқинлар” повестингизни ўқидим. Повесть яхши таассурот қолдирди. Маъмуржонни бошда табассум билан тасвир этасиз. Бутун асар давомида қисқаликка интиласиз. Ёзувчиликда кўзингиз очилиб келаётгани кўриниб турибди. Назаримда, повестнинг номи тўғри эмас. Кейинги ишларингиз бароридан келсин!\nСалом билан: Абдулла Қаҳҳор”.\nАтоқли адибнинг бу эътирофи ёш ёзувчига қанот боғишлаганини унинг ўзи эътироф этганди.\nАбдулла Қаҳҳорнинг “Киши шунга суюнадики, адабий ёшларимиз замонимизнинг талабини сезади, адабиётга унинг юксак ижтимоий-эстетик вазифасини идрок қилиб, олий мақсад учун курашда қўлидаги қурол эканини англаб кираётибди”, деган фикри бугунги ёшлар ҳақида ёзилгандек жаранглайди. Демак, устоз адибимизнинг адабий-эстетик қарашлари, ўлмас асарлари билан бир қаторда, бадиий ижоднинг мукаммаллиги учун хизмат қилаяпти.\n← Аввалги Аввалги Шерали Турдиев. Борис Чепруновнинг фожиали қисмати (2007)\nКейинги → Кейинги: Cидқий Хондайлиқий ҳикматлари


Мана, бизни Magic City’га олиб келган энг муҳим якуний босқичга ҳам етиб келдик. Бу ерда ғайриоддий ва ўзига жалб қиладиган нарсалар жуда кўп бўлади. The Magic жамоаси сизни босқичма-босқич Тошкент марказидаги мўъжизавий маконда йиғилган ажойиб бўлимлар билан таништириб чиқди. Эртакка олиб борадиган эшиклар барчага – катталарга ҳам, болаларга ҳам очиқ бўлади. Magic City мўъжизасини ҳар бир инсон ҳис этиб кўради.\nУшбу мўъжизавий мамлакат кўчаларида ҳар куни байрам ҳукм суради. Кўтаринки кайфиятнинг юқори қуввати қалбингизгача етиб бориб, у ердаги ёқимли ҳислар хотирада абадий қолади.\nТашриф буюрувчилар сайилгоҳда йил бўйи ранг-баранг тадбирлар ўтказилишига бемалол ишонишлари мумкин.\nҲар бир киши маза қилиб вақтини мароқли ўтказиши, шов-шувли фестивалларда, севимли эртак ва мультфильм қаҳрамонлари иштирокидаги костюмли шоуларни завқ билан томоша қилиши, қизиқарли квестларда иштирок этиши, маҳорат дарсларида янги нарсаларни ўрганиши, концертларда рақсга тушиши ва мусиқа тинглаши, ажойиб салютлар намойишидан баҳраманд бўлиши мумкин.\n207 900 кв метрли улкан мамлакатнинг ҳар бир бурчаги мўъжиза билан бурканган. У ўзида турли хил шаҳар ва мамлакатларнинг тематик кўчаларини мужассам этган ҳолда меҳмонларга Тошкентдан чиқмасдан саёҳат қилиш имкониятини беради. Йирик ва тенги йўқ ушбу оилавий кўнгилочар марказ бутун оилани қизиқарли ўйин-кулгилар билан бирлаштиради. Лазерли кинотеатр орқали кинематография мамлакатига сайр қилиш мумкин. Океанариум мисли кўрилмаган денгиз жонзотлари билан сизни таништиради. Чиройли мўъжизавий қаср ва куйловчи фаввора эса меҳмонлар учун энг романтик манзарага айланади. Аттракционлар сайилгоҳи ва аквапарк юқори адреналин ва янги туйғуларни бахш этади.\nMagic City – бу ҳар бир бурчаги мўъжизага бурканган ўлка!


Термиз шаҳрида Ўзбекистон Республикаси Миллий гвардияси Сурхондарё вилояти бўлинмаси ҳарбий хизматчилари учун кўп қаватли замонавий турар-жой биноси фойдаланишга топширилди.\nТантанали тадбирда Сурхондарё вилояти ҳокими ўринбосари Р. Чориев, Миллий гвардия ҳарбий қисм командири подполковник У. Азимов ва бошқалар сўзга чиқиб, давлатимиз раҳбарияти томонидан ҳарбий хизматчилар ҳамда уларнинг оила аъзоларини ижтимоий қўллаб-қувватлашга қаратилаётган юксак эътибор ҳақида алоҳида тўхталишди.\n– Кўп йиллардан буён ўз уйимиз бўлишини орзу қилар эдик, – дейди шартнома бўйича ҳарбий хизматчи, оддий аскар Зафар Чоршанбиев. – Бугун уч хонали кенг, шинам уйга эга бўлдик. Хонадонда барча қулайлик яратилган. Ошхона ва бошқа қўшимча хоналар замонавий усулда жиҳозланган.\nЎн олти йилдан буён шартнома бўйича хизмат қилаётган оддий аскар Толибжон Раҳмонов турмуш ўртоғи Нодирахон билан икки қизни тарбиялаб, камолга етказмоқда. Улар ҳам бугун янги хонадон соҳибларидир.\n– Ҳарбий хизматчининг рафиқаси бўлганимдан фахрланаман, – дейди Нодира Раҳмонова. – Болалар хонасининг кенг ва ёруғлигидан фарзандларимиз Дилором билан Дурдонанинг суюнганини айтмайсизми? Кўрсатилаётган бундай эътибор учун Юртбошимиздан беҳад миннатдормиз.\nКапитан Д. ЧИНАЛИЕВ


Риштонлик тадбиркор Африка туяқушларини парваришлашни йўлга қўйди / Ўзбекистон янгиликлари, энг сўнгги хабарлар\nЖАМИЯТ 2 Шархлар 4048 кўрилди\nРиштонлик тадбиркор Африка туяқушларини парваришлашни йўлга қўйди\nянв 13 / 2016\nТуяқушлар инвестор маблағи ва банк кредитлари ҳисобига олиб келинди. Лойиҳа қиймати 306 минг АҚШ долларини ташкил этади.\nБугунги кунда 16 гектарга яқин ер ажратилиб, туяқуш боқиш учун керакли майдонлар, ўтлоқлар яратилди, бинолар қурилиши битказилмоқда.\n“Биз Россия, Қозоғистон, Украина каби давлатларда, шунингдек, ўзимизнинг Бухоро, Хоразм вилоятларида ҳам туяқуш боқишга алоҳида эътибор қаратилаётганини эшитгандик. Билишимизча, улар бугунги кунда нафақат Жанубий Африкада, балки дунёнинг бошқа ҳудудларида жойлашган 50 та мамлакатда боқилар экан. Истиқболли лойиҳани водий шароитида синаб кўришга қарор қилдик”, - дейди тадбиркор.\nУнинг айтишича, келажакда нафақат Риштон тумани, балки Фарғона вилоятида бундай фермаларни кўпайтириш режалаштирилган. Туяқушлар яхшигина даромад беради. 1 бош туяқушдан 30-40 тагача жўжа, бир йилда 40-50 та тухум олиш мумкин.\nМаълумот ўрнида: Миллий энциклопедияда ёзилишича, туяқушлар (Струтҳиониформес) – кўкрак тожсиз қушлар туркумига киради. Ҳозирги Африкада учинчи кенжа тури тарқалган. Бўйи 270 см, оғирлиги 80-90 кг. Соатига 70 км гача югуради. Тухуми йирик, узунлиги 150 мм, оғирлиги 1,5, баъзан 2 килограммгача боради. 3 ёшда вояга етади. Асосан, ўсимликлар, ҳашаротлар, майда умуртқали ҳайвонлар билан озиқланади.\nТуяқуш гўшти, тухуми, фойдали ҳисобланади. Унинг терисидан аёллар сумкаси, тирноғидан бриллиант ва олмосларни тозаловчи кукун, патидан эса пар ёстиқлар ҳам тайёрланади.\nМанба: "Фарғона ҳақиқати" газетаси\n03 март 2017, 09:24\nИлтимос страус етиштиришни йулга куймокчимиз. Телефон ракамини беринглар. Илтимос.\n01 феврал 2016, 19:34\ntelefon nomerni bering


Ўзбекистон банклари ўтказмалар ва иш ҳақининг кечиктирилиши учун жаримага тортилади\n12:08 04.10.2019 (Янгиланган 12:44 04.10.2019)\nТўланадиган жарима қоидалар бузилишига йўл қўйган молиявий корхона бош ҳисобчиси ва раҳбари ҳисобидан қисман қопланади.\nТОШКЕНТ, 4 окт - Sputnik. Ўзбекистон Марказий банки мижозларга хизмат кўрсатишда йўл қўйилган қоидабузарликлар учун молиявий корхоналарни жаримага сола бошлайди, хабар беради Norma.uz.\nЖарималарга, хусусан, қуйидаги ҳолларда тортилади:\n- мижозларга иш ҳақининг нақд қисми (0,005%) тўланишидаги кечикишлар;\n- электрон тўловларни амалга оширишда кечикишлар (ҳар бир кечиктирилган кун учун 0,1%, лекин тўлов суммасини 10% идан кўп бўлмаган);\n- банк айби билан янглишиб юборилган электрон тўловни қайтаришда кечиктирмалар (ҳар бир кечиктирилган кун учун 0,1%, лекин тўлов суммасини 10% идан кўп бўлмаган);\n- пул маблағларининг ҳисобга ўтказилиши ва ечилиши тартибида қоидабузарлик (0,1%), барча зарур ҳужжатлар тақдим этилгандан ҳолатда ҳам ҳисоб очишда кечиктириш ёки бундан бош тортиш (0,2%).\nМаълумотга кўра, санкциялар банк ва мижоз ўртасидаги шартномада кўрсатилиши зарур.\nШу билан бирга, низомда молиявий корхоналар қайси ҳолларда жарималарни тўлашдан озод этилиши тўғрисида ҳам маълумот берилган. Улар қаторига форс-мажор ҳолатлар, шу жумладан, банклараро электрон тўловлар тизимида вужудга келиши мумкин бўлган танаффуслар; мижо томонидан банкка қонунчилик талабларига жавоб бермайдиган тўлов ҳужжатларининг тақдим этилиши ҳамда банк ёки мижоз ҳисоб рақами бўйича операциялар тўхтатилиши киритилган.\nТижорат банкларига барча жарималар суд қарори асосида қўлланилади, шунинг учун юқорида қайд этилган қоидабузарликларга учраган мижозлар судга даъво билан мурожаат қилиши керак бўлади.\nТўланган жарима қоидалар бузилишига йўл қўйган молиявий корхона (филиал) бош ҳисобчиси ва раҳбари ҳисобидан қисман қопланади.


Бу йилги тест синовлари қачон ва қай тартибда ўтказилади? - zarnews.uz\nБу йилги тест синовлари қачон ва қай тартибда ўтказилади?\nПрезидентимиз раислигида шу йилнинг 30 апрель куни бўлиб ўтган йиғилишда ўқув йилини сифатли якунлаш, битирув ва кириш имтиҳонларини ташкил этиш масалалари муҳокама қилинди. Таълимга дахлдор барча вазирлик ва идоралар, муассасалар зиммасига мавжуд масалаларни содда ва қулай, лекин карантин талабларига тўлиқ амал қилган ҳолда ҳал этиш мажбурияти юкланди.\nШу билан бирга, давлатимиз раҳбари абитуриентларнинг олий таълим муассасаларига ўқишга кириш учун учта мажбурий ва иккита мутахассислик фанидан имтиҳон топшириши бўйича шу йил жорий этилаётган амалиёт юзасидан ҳам фикр билдирди. Карантин шароитида ёшларнинг имтиҳонга тўла тайёргарлик кўриш имконияти чеклангани таъкидланиб,\nДавлат тест маркази олдига тезкорлик билан ҳал этиладиган долзарб вазифаларни қўйди.\nДарҳақиқат, карантин чекловлари туфайли абитуриентлар кириш тест синовларига кўнгилдагидек тайёргарлик кўролмагани аниқ. Шу боис, бу йил олий таълим олишга ҳаракат қилаётган ёшлар учун қатор енгилликлар кўзда тутилмоқда. Аввало, тест топшириқлари соддалаштириляпти. Хусусан, фанлар кесимида ҳар бир вариантда қўлланиладиган биринчи қийинлик даражасидаги (энг осон) тест топшириқлари сони 6 тадан ўртача 10 тагача етказилмоқда. Абитуриентларнинг тест топшириқларини тез англай олишлари, фикрлашлари ва вақт тежашлари учун жорий йилда ҳам тарих, география, чет тили (инглиз, немис, француз), биология ва кимё фанларидан расмли тест топшириқлари бўлади. Она тили ва адабиёт фанидан мустақил ўқиш учун тавсия\nқилинган бадиий асарлардан тест топшириқлари сони кўпаяди, матн таркибидаги сўзларни тўғри қўллангани, гапларни тўғри тузилганини аниқлаш,\nматндаги сўзларнинг маъносини топиш ва матннинг асосий мазмунини тушуниш юзасидан тест топшириқлари шакллантирилмоқда. Кимё фанидан назарий саволлар сони оширилади, лаборатория ишларига оид тест топшириқлари яратилади. Физика фанидан ҳам энг осон тест топшириқлари сони 10 тага ошиб, назарий тест топшириқлар сони кўпайтирилади.\nШунингдек, абитуриентларга янада\nқулайлик яратиш мақсадида “Доимий физик катталиклар жадвали” ишлаб\nчиқилди, у тест синови жараёнида\nЯна бир енгиллик шуки, абитуриентларни рўйхатга олишда киритиладиган маълумотлар яна ҳам камайтирилади. Рўйхатдан ўтиш жараёни давлат хизматлари марказлари, ягона интерактив давлат хизматлари портали, шунингдек, Давлат тест марказининг расмий веб-сайти орқали онлайн режимда амалга оширилади.\nУйидан чиқмаган ҳолда, мобиль телефон (компьютер) ёрдамида рўйхатдан ўтиш имконияти яратилади.\nАйни пайтда яратилган зарурий дастурлар Давлат тест марказининг расмий веб-сайтида тест режимида ишга туширилди ва ҳозир абитуриентлар кўникма ҳосил қилиш, умуман, машқ қилиш учун ундан фойдаланмоқда.\nТест натижасини эълон қилиш тартиби, эълон қилиш манбалари ўзгармаганини эслатиб ўтиш жоиз.\nШунингдек, эндиликда абитуриентлар инглиз, немис ва француз тилларидан ташқари, ўзбек, рус, қорақалпоқ тили ва адабиёт, математика фанларидан ҳам миллий сертификат олиши ва бу фанлардан тест синови топширмай, максимал баллни қўлга киритиши мумкин. Бу имконият жорий йил охирига қадар йўлга қўйилиши\nкўзда тутилмоқда. Шунингдек, келаси йилдан бошлаб бошқа умумтаълим фанларидан ҳам мазкур тажриба босқичма-босқич амалга оширилади.\nШу ўринда айни кунларда абитуриентларни қизиқтирган тест синовлари бўлиб ўтадиган муддат ва бу йилдан жорий қилинаётган тест синови топшириладиган 5 та фан тўғрисида маълумот бериб ўтсак.\nПрезидентимизнинг 2019 йил 14 майдаги “Олий таълим муассасаларига тест синовлари орқали қабул қилиш тизимини такомиллаштириш бўйича қўшимча чора-тадбирлар тўғрисида”ги қарорига биноан, белгиланган муддат ва 2020/2021 ўқув йили қабулидан бошлаб тест синови топшириладиган фанлар мажмуасини икки бўлимга ажратиб, биринчи бўлимга барча тест топширувчилар учун мажбурий учта фан — она тили (ўзбек, рус ёки қорақалпоқ тили), математика ва Ўзбекистон тарихи, иккинчи бўлимга абитуриент танлаган бакалавриат таълим йўналишига мос иккита фан киритиш ҳозир ҳам амалда.\nМамлакатимизда давом этаётган пандемия шароитида эҳтимолий вазият ҳақида олдиндан бир нима дейиш қийин.\nМасалан, карантин чекловлари бекор қилиниши ҳам, аксинча бўлиши ҳам мумкин. Бу борада муҳим қарорни республика махсус комиссия чиқаради. Ҳар қандай ҳолатда ҳам ўзгаришлар тўғрисида жамоатчилик тезкорлик билан хабардор қилинади.\nУмуман, абитуриентларга жиддий,\nпухта тайёрланиш тавсия қилинади.\nБу йилги кириш тест синовлари қачон ва қай тартибда бўлмасин, барибир ўтказилади.\nВазирлар Маҳкамаси ҳузуридаги Давлат тест маркази директори.\n(«Янги Ўзбекистон» газетасининг 2020 йил 15 май сонидан олинди).


19.07.2019 14:37 0 4078\n– Опа, кутубхонангиз тақдири нима бўлди? Таъмирлашадими ёки янгисини қуриб беришадими?..\nФарғона вилоят илмий-тиббий кутубхонаси тақдири ҳақида қайғураверганимдан ҳамкасбларимнинг «кутубхонангиз» дейишларига ҳам кўникиб кетганман. Бу ҳақида «Хаbаr.uz»нинг ўзида бир эмас, икки бор мақола чиқди.\nМавзуга оид: 127 йиллик кутубхонани ким қутқаради?\n«Экстренний» ҳудудига янги бино қуриб берилсагина муаммо тўғри ечимини топади», – дейман уларга қисқагина қилиб. Турган гапки, орзуга айб йўқ, деган жавоб оламан. Шифокорлар нима дейди денг: «Хаbаr» кутубхонани сақлаб қолди. Журналистлар бонг урмаганда, кутубхонадан асар ҳам қолмасди (сабаби, вилоят соғлиқни сақлаш бошқармасида китобларни бир қанча кутубхоналарга тарқатиб берилиши масаласи ҳам кўрилган экан). Шу ҳеч кимга кераги йўқ, чакка ўтадиган, қурилганидан буён таъмирланмаган учинчи қават ҳам қайда эди!»\nМуҳими, одамлар кутубхонага бефарқ эмаслар. Китобга ошно қалб борки, бу масаланинг одилона ҳал қилинишидан умидвор.\nМавзуга оид: «Кимлигимни биласанми, мен ҳокимман!»\nКутубхона директори Элмира Ибрагимовнага вазият қандайлигини сўраб қўнғироқ қилганимда, у «Хаbаr» муҳарририга илтимоснома ёзиб қўйганини, ўзи ҳам менга боғланай деб турганини маълум қилди. Қуйида ана шу мактубни ҳавола этамиз:\n«Кутубхонамиз умумдавлат ахборот мулки ҳисобланади. 1891 йилдан буёнги тарихий-тиббий ҳужжатлар ва адабиётлар асраб-авайлаб келинаётган беқиёс хазинамиздир. Биз вилоят тиббий-илмий методик марказ сифатида ҳам талай мувофиқлаштирувчилик ишларини бажарамиз. Ҳозирги замонда тиббиёт илм-фани жадал ривожланишда. Тиббиёт, соғлиқни сақлаш сифати юқори даражада бўлиши учун тиббий-илмий кутубхоналар, айниқса, электрон кутубхоналар нечоғли муҳим эканлигини таърифлаб ўтиришга ҳожат бўлмаса керак. Аммо биз кўчганимиздан буён ишимиздан қониқмаймиз. Сабаби, бу ерда ишлаш учун ҳеч қандай шароит йўқ. Ҳарбий хизматга чақирилувчилар поликлиникасининг учинчи қавати ёзда қайнаб ётади, қишда чакка ўтади. Поликлиниканинг биринчи қаватидан юриб, учинчи қаватга кўтариламиз. Муаммоларнинг охири кўринмайди, бизнинг олдинги биномиз қайда эдию бу бино қайда! Тенг ярмича ҳам келмайди. Мазкур муассаса билан иш тартибимиз ҳам мутлақо мос келмайди. Ўқув ва компютер заллари, ходимлар учун иш жойлари ҳақида гап ҳам бўлиши мумкин эмас. Энг ёмони, асосий ўқувчиларимиздан узоқда жойлашганимиз. Оқибатда илмий ишлар билан шуғулланувчи бутун водийлик шифокорлар, Фарғона тиббиёт академияси ўқитувчилари, талабаларию амалиётчилари ҳамда тиббиёт коллежлари ўқувчилари фондимиздан фойдаланиш имкониятидан маҳрум бўлишди. 1998 йилдан буён вилоят шифохонаси ва Республика шошилинч тиббий ёрдам илмий маркази Фарғона вилоят бўлимига тегишли еттита бино шахсий қўлларга бериб юборилди. Демоқчиманки, ҳалиям кеч эмас, ҳудудда кутубхона учун янги бино қурилиши фаолиятимизни тубдан яхшилашга олиб келади, ўқувчиларимизнинг ҳам тарихий ва бой илмий манбалардан ўз вақтида баҳраманд бўлишлари таъминланади.\nВилоят прокуратураси томонидан Фарғона шаҳар ҳокимлигининг 2018 йилда кутубхона жойлашган бинони бузиш билан боғлиқ қарорлари текширилганда қонунлар бузилганлиги аниқланган ва шаҳар ҳокимлигига бу қонун бузилиш ҳолларини бартараф этиш ҳақида тақдимнома чиқарилган.\nҲурматли муҳаррир, 1976 йилда илк марта ажратилган жойда янги бино қурилишини қўллаб-қувватлашингизни ўтиниб илтимос қиламан.\nКутубхонага ким бино қуриб беради?\nВилоят прокуратурасидан директорга ана шу мазмунда келган хатга ҳам анча вақт бўлибди. Бироқ натижадан дарак йўқ. Масалага аниқлик киритайлик. Хуллас, Корея давлатининг «Listem» рақамли рентген аппаратлари ишлаб чиқарадиган заводи билан «МДМ Юлдашев» хусусий клиникаси ўртасида тузилган шартномага асосан, кутубхона жойлашган бино бузилиб ер ажратилган! Қандай қолипларга сиғадики, хусусий тиббиёт сектори соҳасини такомиллаштириш учун айнан кутубхона биноси жойлашган ер керак бўлса. Худди бошқа жой йўқдек. Клиника ўзи жойлашган ҳудудни кенгайтириб олди, унга шу қулай-да! Кутубхона қисмати нима бўлса бўлаверсин. Кўчада қолдиришмас. Кутубхоналар кўчиши китоблар учун, аслида одамлар учун қанчалар фожиа саналиши, китоблар йиртилиши, титилиши, сифатига тузатиб бўлмас шикастланишлар китобларни адойи тамом қилиши, ноёб китобларнинг йўқликка юз тутиши билан клиниканинг нима иши бор! Ажабки, худди шу инсон — илмий ишларга ҳам жаҳд қилган Ф.Юлдашев Республика шошилинч тиббий ёрдам илмий маркази Фарғона вилояти бўлими директорлиги даврида кутубхонани реконструкция қилдирган ва тантана билан очилиш маросимини ҳам ўтказган эди. Кореялик ҳамкорлар аниқки, кутубхона шундай сарсонгарчилик ва лоқайдлик қурбонига айланаётганидан бехабар бўлганлар. Акс ҳолда бундай нохолис, адолатсизлик, маънавиятсизлик асосидаги ҳамкорликдан воз кечардилар албатта! Маърифатсизлик дардию моддий дунё муҳаббати олимларни ҳам маҳф этаётган бўлса, кимдан омонлик сўрайлик, кимларга суянайлик.\nПрезидентимиз кутубхонага, китоб мутолаасига, китобхонлик маданиятини оширишга, яъни-ки, маънавиятни юксалтиришга давлат даражасида аҳамият бераётганда бу ерда кутубхонага ортиқча бош оғриқдай қаралмоқда. Яна қандай кутубхонага денг, бундан роппа-роса 128 йил аввал шифокорлар уюшмаси аъзолари ўз маблағлари ҳисобидан ташкил этган, ўз китобларини васият қилиб қолдириш анъанага айланган, ҳозирги кунда 76 минг китоб фондига, 35283 ахборот манбаига, 85655 картотекага эга олтин хазина – кутубхонага!\nЎйлаб ўйингга етолмайсан. Бу кечириб бўлмас муносабатга ким чек қўя олади?! Ким кутубхонага янги бино қуриб беради? Фарғоналик шифокорлар ўзлари бунёд этган кутубхонани бойитишга, сақлаб қолишга интилмоқдалар. Лекин бу ҳам самарасиз қолмоқда. Балки кутубхона бузилишидан манфаатдор валломатлар ўзлари йўл қўйган хатони ўзлари тузатарлар?! 2 ёки 3 қаватли бино қурилса, учинчи қаватида вилоят тиббиёт тарихи музейи ташкил этилса... Қанчалар буюк иш бўларди-я!\nРеспублика соғлиқни сақлаш вазирлиги, вилоят ҳокимлиги-чи? Улардан қандай ёрдам бўлади?!\nҲодиса бугун, 15:07


Дунёда COVID-19 билан касалланганлар сони 62 миллиондан ошди - zarnews.uz\nҲа, Жонс Хопкинс университети маълумотлари шундан далолат беради.\nТошкент вақти билан соат 6:40 да дунёда коронавирус инфекцияси билан касалланганлар сони 62 094 127 нафарни ташкил этди. Пандемия даврида 1 миллион 449 минг 709 киши вафот этди. 39,7 миллиондан зиёди даволанди.\nДунё бўйича энг кўп касалликни юқтирганлар АҚШ (13 233.022)га тўғри келади. Шунингдек, коронавирус билан энг кўп касалланган мамлакатлар рўйхатида Ҳиндистон (9,35 миллион), Бразилия (6,23 миллион), Франция (2,26 миллион) ва Россия (2,22 миллионга яқин) турибди.\nБутунжаҳон соғлиқни сақлаш ташкилоти (ЖССТ) 28 ноябрь, шанба куни коронавирус инфекцияси билан касалланишнинг рекорд натижасини қайд этди: дунё бўйича бир суткада 747 082 та касалланиш ҳолати қайд этилди.


14 декабр 2019, Тошкент вақти: 13:05\nГурбангули Бердимуҳаммедов китобларидан бирини тақдим этмоқда.\nТуркманистон президенти Гурбангули Бердимуҳаммедов отаси Мяликгули Бердимуҳамедовга бағишланган навбатдаги китобининг тақдимот маросимини ўтказди.\n“Мард йигитлар ғалаба учун туғилади” деб аталган китобнинг тақдимоти Ички ишлар вазирлигининг 1001 - ҳарбий қисмида бўлиб ўтди. Мазкур қисмга Гурбангули Бердимуҳаммедов отасининг номи берилган.\nКитобда Мяликгули Бердимуҳамедовнинг Туркманистон Ички ишлар вазирлиги шаклланишига қўшган шахсий ҳиссаси ва вазирлик тарихи ёритилган.\nБердимуҳаммедов бунга қадар ҳам отаси ва бобосига бағишланган китобларни нашр эттирган эди.\n2007 йилдан бери Туркманистонни бошқариб келаётган Бердимуҳаммедов шу йиллар мобайнида 40дан ортиқ китоб ёзди.


Ўзбеклар Жаҳон банкидан хафа\nЖаҳон банки ҳисоботида Ўзбекистон сармоя ëтқизиш учун қулай давлатлар рўйхатида 147-ўринга қўйилди. Ўзбекистон расмийлари Жаҳон банкининг бу хулосаси “нохолис” эканини айтмоқда.\nЎзбекистон Иқтисодиëт вазирлиги ходими Шуҳрат Шукуров “Озодлик”ка берган интервьюсида Жаҳон банкининг ушбу ҳисоботида ҳеч қандай факт ëки рақамлар берилмагани ва бу маълумотларнинг асоссиз эканини айтди.\nУнинг таъкидлашича, Ўзбекистонда бугунги кунда жамиятни янгилаш ва демократлаштириш мақсадларини амалга ошириш, мамлакатдаги бозор иқтисодиëтини ислоҳ қилиш ва модернизациялаш бўйича дастурлар қабул қилинган.\nЎзбекистонлик иқтисодчи Камолиддин Жаҳон банкининг Ўзбекистонга нисбатан бундай баҳо бергани бежис эмаслигини билдирди. Унинг айтишича, ҳозир мамлакатда инвестиция билан боғлиқ муҳит яхши эмас.\n“Хорижий сармоялар бир четда турсин, мамлакат ичида ишлаëтган тадбиркорларнинг самарали лойиҳалар топиши қийин бўлиб қолган. Макроиқтисодий вазият ҳам жуда оғир. Масалан, Тошкентнинг ўзида ўртача маош 50 мингни ташкил этадиган бўлса, пойтахтдан ташқарида вазият янаям оғир. Бизнес қилишга шароит йўқ бу ерда. Иккинчи томондан, хусусий бизнес билан шуғулланишга халақит берувчи ташқи омиллар жуда кўп. Бунинг асосий сабабларидан бири эса давлат тузилмалари томонидан текшир-текширнинг жудаям кўплигидир”, - дейди Камолиддин.\nКамолиддиннинг билдиришича, ҳозир Ўзбекистонга кириб келаëтган сармоя фақат мамлакат табиий захираларига йўналган.\nТошкентдаги Жаҳон иқтисодиëти ва дипломатияси университети профессори Баҳодир Баҳриддинов эса аксинча бугунга келиб Ўзбекистонда хорижий инвестиция билан боғлиқ вазият яхшиланиб бораëтганини айтади.\n“Жанубий Кореядан, Хитойдан сармоя кириб келяпти. Бу сармоялар, асосан, қишлоқ хўжалигини ривожлантириш ва тўқимачилик саноати соҳасига йўналтирилмоқда. Шундай экан, Ўзбекистонда сармоя олиб кириш учун жуда қулай имкониятлар мавжуд”, - деди профессор.\nЖаҳон банки сармоя ётқизиш учун қулай ҳисобланган давлатлар рўйхатини ўзининг шу ой бошларида эълон қилинган йиллик ҳисоботида келтирган эди. Унда бизнеснинг 10 йўналиши бўйича 175 давлат ўрганилган. Рўйхатда постсовет мамлакатлар орасида Арманистон ва Грузия Болтиқбўйи давлатларидан сўнг 34 ҳамда 37-ўринларни эгаллаб, сармоя ётқизиш учун энг қулай, деб тан олинган. Грузия “Энг илғор ислоҳотчи” номинацияси бўйича ғолиб бўлган. Қозоғистон 63-ўринни эгаллаб, Марказий Осиë давлатлари орасида энг яхши натижага эришди. Тожикистонга 133, Ўзбекистонга 147-ўрин насиб этди.


Қирғизистон: Бишкек прокуратураси оммавий ахборот воситаларини яна бир бор огоҳлантирди - Фарғона.Ру ахборот агентлиги\n22:46 msk, 14 Июль 2020\nҚирғизистон: Бишкек прокуратураси оммавий ахборот воситаларини яна бир бор огоҳлантирди\n15.02.2006 11:24 msk\nБишкек прокуратураси маҳаллий оммавий ахборот воситасига навбатдаги огоҳлантириш йўллади. Бу сафар НТС телекомпанияси огоҳлинтириш олди. Телекомпания 10 февраль куни эфирга узатган янгилик прокурор огоҳлантириши учун сабаб бўлди. Бишкек шаҳар прокурорининг ўринбосари Р. Маженов огоҳлантиришга қўл қўйган. Янгиликларда «гўёки студияга жой-жойларда президент маъмурияти томонидан президентни қўллаб-қувватлаш ва республика парламенти раиси Ў. Текебаевни айблаб кампаниялар ташкил қилинаётгани ҳақида фуқаролардан қўнғироқлар бўлаётгани” айтилади. Бунинг исботи сифатида Ўш шаҳрида яшовчи А. Ўрўзова ва давлат маъмуриятининг номаълум ходими билан бўлган телефон суҳбати эшиттирилган. Суҳбат давомида давлат структураларига тегишли умумий йиғилишлар ва митингларни ўтказиш тўғрисида кўрсатмалар берилгани айтилади.\nБишкек прокуратурасига кўра, НТС бу дастурда «тўғрилиги аввалдан текширилмаган, қандайдир фактлар ёки далиллар билан тасдиқланмаган материаллардан фойдаланиб» оммавий ахборот воситалари ҳақидаги қонунчиликни бузган. Прокуратура шуни маълум қиладики, оммавий ахборот воситалари фуқаровий ва миллий этикага зид бўлган материалларни тарқатишга, шахс обрўсини тўкиш, «ёлғонлиги аввалдан маълум бўлган» маълумотларни тарқатишга йўл қўймасликлари керак. Прокуратура бу талабларни бузиш «асоссиз равишда ҳокимиятнинг обрўсига путур етказади ва бу жамиятда ижтимоий кескинликни келтириб чиқаради, мамлакатдаги бутун ижтиомий-сиёсий вазиятга салбий таъсир қилади» деб ҳисоблайди.\nМана шуларнинг ҳаммаси прокуратура томонидан НТС телекомпаниясига огоҳлантириш бериш учун асос бўлган. Агар бу ҳуқуқбузарликлар яна қайталанса, деб маълум қилади прокуратура, «қонунда кўрсатилган чоралар кўрилиши мумкин».\n«НТС» раҳбарияти янгиликларда ҳеч қандай қонунбузарлик бўлмаган деб ҳисоблайди. Прокуратура огоҳлантируви каналда хотиржам қабул қилинди. Телекомпаниянинг бош директори О. Малеваная «прокуратура ходимлари орасида канал янгиликларини эътибор билан кузатиб борадиган ва бизнинг янгиликларимизда айтилган гапларни сўзма-сўз такрорлай оладиган «мухлислар»нинг борлиги жуда ёқимли бўлганини» билдирди.\n«Қирғизистон Республикаси прокуратураси ҳақида»ги қонуннинг 15-моддасига биноан Қирғизистон бош прокуратураси ва унга бўйсунган прокурорлар «ҳар қандай қонун бузилиши ва ана шунга олиб келиши мумкин бўлган барча ҳолатларни вақтида аниқлаб, бузилган ҳуқуқларнинг тикланишини таъминлаш мақсадида» барча органлар, ташкилотлар ва шахслар томонидан қонунларнинг бажарилишини назорат қиладилар.\nПрокурор томонидан қонуннинг бузилишига нисбатан кўрилувчи чоралардан бири қонун бузилишига йўл қўймаслик ҳақидаги огоҳлантириш бўлиб, у «қонунга зид ҳаракатлар тайёрланаётгани тўғрисида етарли даражада маълумотлар бўлган ҳолларда ҳуқуқбузарликларнинг олдини олиш мақсадида» прокурор томонидан лавозим эгаси ёки шахсга ёзма равишда эълон қилинади («Қирғизисон Республикаси прокуратураси ҳақида»ги қонуннинг 15-моддаси).\nМаҳаллий юристларнинг изоҳларига кўра, қонун аниқ бузилган ҳолдагина прокурор огоҳлантириш бериши мумкин. Юқоридаги огоҳлантириш аниқ асосга эга эмас. НТС «ёлғонлиги олдиндан аниқ бўлган» маълумотни тарқатяпти, деб таъкидлар экан, Бишкек прокурори ўринбосари ўз ваколатларини ошириб юборган ҳолда суд органлари ўрнига хулосалар чиқариб қўймоқда, - деб ҳисоблайди юристлар.\nЭслатиб ўтамиз, январь ойининг ўрталарида Бишкек шаҳри прокурори томонидан бир қатор журналистлар ва айрим сиёсий арбобларга нисбатан ана шундай огоҳлантириш эълон қилган эди.


(101-модданинг учинчи қисми Ўзбекистон Республикасининг 2006 йил 4 апрелдаги ЎРҚ-28-сонли Қонуни таҳририда — ЎР ҚҲТ, 2006 й., 14-сон, 110-модда)\nАгар давлат тугатилаётган жамиятнинг акциядори бўлса, тугатиш комиссияси таркибига давлат мол-мулкини тасарруф этиш ваколати берилган орган вакили киритилади.\n(101-модданинг олтинчи қисми Ўзбекистон Республикасининг 2006 йил 4 апрелдаги ЎРҚ-28-сонли Қонуни таҳририда — ЎР ҚҲТ, 2006 й., 14-сон, 110-модда)\nКредиторларнинг талаб қўйиш муддати тугаганидан кейин тугатиш комиссияси оралиқ тугатиш балансини тузади. Мазкур балансда тугатилаётган жамият мол-мулкининг таркиби, кредиторлар қўйган талаблар, шунингдек уларни қараб чиқиш натижалари тўғрисидаги маълумотлар бўлади. Оралиқ тугатиш баланси акциядорларнинг умумий йиғилиши томонидан тасдиқланади.\n(102-модданинг тўртинчи қисми Ўзбекистон Республикасининг 2006 йил 4 апрелдаги ЎРҚ-28-сонли Қонуни таҳририда — ЎР ҚҲТ, 2006 й., 14-сон, 110-модда)\nКредиторлар билан ҳисоб-китоб қилиб бўлинганидан кейин тугатиш комиссияси тугатиш балансини тузади. Бу баланс акциядорларнинг умумий йиғилиши томонидан тасдиқланади.\n(102-модданинг еттинчи қисми Ўзбекистон Республикасининг 2006 йил 4 апрелдаги ЎРҚ-28-сонли Қонуни таҳририда — ЎР ҚҲТ, 2006 й., 14-сон, 110-модда)


YouTube’ни миллионлаб болаларни кузатишда айблашмоқда » Новости Узбекистана сегодня: nuz.uz\nНовости Узбекистана → Фан ва технология → YouTube’ни миллионлаб болаларни кузатишда айблашмоқда\n10-04-2018 16:31 0 430 Рейтинг1 Чоп этиш\nYouTube’ни миллионлаб болаларни кузатишда айблашмоқда\nАҚШ федерал савдо комиссиясига ҳуқуқшуносларнинг 20 та гуруҳи мурожаат этиб, YouTube видеохостинги фаолиятини текширишни сўради. Уларнинг фикрича, сервис ёш болалар ҳақида мақсадли тарзда ахборот тўплаган, деб хабар бермоқда CNN.\nТашаббус муаллифларининг фикрича, IT-корпорация бир неча йиллар давомида интернетда болалар махфийлигини ҳимоя қилиш тўғрисидаги қонунни бузиб келган. Бу ҳужжат 13 ёшдан кичик болалар ҳақида маълумот тўплашни тақиқлайди.\nҲуқуқшуносларнинг фикрича, шу давр ичида 23 миллион боланинг ҳуқуқлари бузилган бўлиши мумкин.\nБундай айблов илгари сурилишига асосий сабаб — YouTube’да рўйхатдан ўтишда 13 ёшга тўлганликни тасдиқлаш талаб қилинишига қарамай, видеоларни рўйхатдан ўтмай туриб ҳам кўриш мумкин. Бундан ташқари, болалар ота-оналарининг аккаунтларидан ҳам фойдаланишлари мумкин.\nКорпорация вакиллари илгари сурилаётган айблов юзасидан ҳозирча ҳеч қандай баёнот бермади.


ҲАЛОЛ ВА ҲАРОМГА ОИД ЎН БИР ҚОИДА » O'zbekiston musulmonlar idorasi Qashqadaryo viloyati vakilligi rasmiy sayti\nҲАЛОЛ ВА ҲАРОМГА ОИД ЎН БИР ҚОИДА\n11-01-2021, 10:22 45 Ўқиш режими + -\nЧоп этилди Yanvar 10, 2021\nҲалол ва ҳаром ҳақида кўплаб оят ва ҳадислар келган. Уларни билиб олиш ҳар бир мусулмон учун жуда зарур. Шу билан бир қаторда, ҳалол ва ҳаром ҳақида билишимиз лозим бўлган умумий қоидалар ҳам борки, улардан хабардор бўлиш фойдадан холи эмас. Шариатда баъзи ишларнинг ҳаром қилиниши эркинликни чеклаш учун эмас, балки бандаларнинг жисмонан ва маънан саломат бўлишлари ҳамда охират саодатига эришишлари учундир.\nБиринчи қоида. Нарсалардаги асл ҳукм мубоҳликдир.\n«У шундай Зотки, сизлар учун Ердаги барча нарсаларни яратди» (Бақара сураси, 29-оят). «У ўз томонидан сизларга осмонлардаги ва Ердаги барча нарсаларни бўйин сундирди. Албатта, бунда тафаккур қиладиган қавм учун аломатлар бордир» (Жосия сураси, 13-оят). Бундан маълум бўладики, барча нарсалар инсон учун яратилган бўлиб, улардан фойдаланиш мубоҳ. Қатъий далил собит бўлмагунича ҳеч бир нарса ҳаром бўлмайди. Расулуллоҳ соллаллоҳу алайҳи ва саллам: “Аллоҳ китобида ҳалол қилган нарса ҳалол, ҳаром қилган нарса ҳаром, сукут қилган нарса афв (этилган) дир. Аллоҳдан офиятни сўранглар, чунки Аллоҳ эсдан чиқаргувчи эмас”, деганлар (Имом Абу Довуд ривояти). Яъни, Аллоҳ таоло баъзи нарсалар борасида ҳалол ёки ҳаром деган ҳукмни баён қилмаган. Уларнинг на фойдаси ва на зарари бор. Шунинг учун ҳам улар мубоҳлик ҳукмида қолаверади.\nИккинчи қоида. Ҳалол ёки ҳаром қилиш фақат Аллоҳнинг ҳаққидир.\nБанданинг иши Раббисидан келган амрни қабул қилишдан иборат. Чунки у ўзига нима фойдаю нима зарар эканини билмайди. Аллоҳ таоло эса барча нарсани билувчи Зот. Шунинг учун У ҳалол қилган нарса ҳалол, ҳаром қилган нарса ҳаром бўлиши тўғридир. Аллоҳ таоло: «Эй имон келтирганлар! Сизлар учун Аллоҳ ҳалол қилиб қўйган нарсаларни ҳаромга чиқармангиз ва ҳаддан ошмангиз! Зеро, Аллоҳ ҳаддан ошувчиларни ёқтирмайди», деб огоҳлантирган (Моида сураси, 87-оят).\nУчинчи қоида. Ҳалолни ҳаром, ҳаромни ҳалол, дейиш катта гуноҳларнинг каттасидир.\nМўмин бирор нарсани ҳаром дейишдан аввал уни яхшилаб ўрганиб чиқиши лозим. Шунинг учун ҳам ўтган солиҳ зотлар токи унинг ҳаромлигига очиқ-равшан далолат қиладиган қатъий ва аниқ ҳужжат собит бўлмагунича, бирор ишга ҳаромлик сифатини беришдан йироқ бўлишган. Бундан бошқа ҳолатларда “ёқтирмайман”, “ёмон кўраман”, “макруҳ бўлса керак” каби ибораларни ишлатишган, холос.\nТўртинчи қоида. Аллоҳ таоло бандаларига раҳмат ўлароқ, ҳалолнинг ҳам, ҳаромнинг ҳам иллатини баён қилиб қўйди.\nАлбатта, Аллоҳ таоло бандаларига нимани буюрган ва нимани ман қилган бўлса, унинг сабабини ҳам билдириб қўйди. Аслида У зот бирор сабаб-иллатсиз бандаларига хоҳлаган ишини буюриб, хоҳлаган ишини ман қилиши ҳам мумкин эди. Лекин бандаларига раҳм қилиб уларни баён қилиб берди. Яъни, нимани ҳалол қилиб, нимани ҳаром қилган бўлса, барчаси биз бандаларнинг манфаати учун эканини таъкидлаб қўйди. Масалан, Аллоҳ таоло «… намозни баркамол адо этинг!» деб буюради. Нега? Чунки «Албатта, намоз фаҳш ва ёмон ишлардан қайтарур» (Анкабут сураси, 45оят). Аллоҳ таоло нега «Зинога яқинлашмангиз!» деб амр қилди? «Чунки у фаҳш ва ёмон йўлдир» (Исро сураси, 32-оят). Нега чўчқа гўшти ҳаром қилинди? Чунки «У, албатта, палид(дир)» (Анъом сураси, 145-оят).\nБешинчи қоида. Ҳалолда ҳаромдан беҳожат қилиш бор.\nАллоҳ таоло инсонга қандай шаҳват берган бўлмасин, албатта, уни қондириш учун покиза йўлни ҳам яратиб қўйган. Исломда инсонларни маҳрум қилиш йўқ, балки мақсадга ўзгаларнинг ҳақини поймол қилмаган ҳолда, ҳалол ва покиза йўл билан етишни талаб қилади. Жинсий майлни уйланиш, мол-дунё шаҳватини ҳалол ишлаб, касб қилиш орқали қондириш мумкин. Бошқа эҳтиёжлар ҳам худди шундай ҳалол йўл билан қондирилади. Шу жиҳатдан ҳаромга юришнинг ҳожати йўқ.\nОлтинчи қоида. Ҳаромга олиб борадиган нарса ҳам ҳаром.\nМаълумки, номаҳрам билан пинҳона суҳбатлашиш, у билан хилватда ёлғиз қолиш, ушлаш ҳаром ҳисобланади. Нега? Чунки бу ишларнинг ҳаммаси Аллоҳ ҳаром қилган зинога олиб боради. Шу маънога кўра, ҳаромга восита бўладиган ишларга ҳам ҳаромлик ҳукми берилади.\nЕттинчи қоида. Ҳаром учун ҳийла ишлатиш ҳам ҳаром.\nГоҳида инсонлар номақбул ишларни шариат пардаси билан беркитмоқчи бўлишади. Масалан, бир киши рибога қарз бермоқчи бўлади, лекин бу иш шариатда мумкин эмас. Шунда у мақсадига шариатда жоиз бўлган кўринишда эришмоқчи бўлади ва ҳийла ишлатади: буюмини бировга насияга сотади-да, ўзи яна ўша буюмни ундан нақдга арзонроқ нархда сотиб олади. Натижада у ҳам буюмга, ҳам қўшимча фойдага эга бўлади. Бу иш зоҳирда савдога ўхшаса-да, ботинда – аслида рибодир. Шунинг учун бундай ҳийла ишлатиш мутлақо жоиз эмас.\nСаккизинчи қоида. Яхши ният ҳаромни мутлақо покламайди.\nАллоҳ таоло фақатгина холис ва тўғри бўлган амални қабул қилади. Холислик фақат Аллоҳнинг розилиги кўзланганда, тўғрилик эса суннатга мувофиқ бажарилганда юзага чиқади. Ният холис-у, суннатга хилоф ва аксинча, суннатга мувофиқ-у, холис бўлмаган амал қабул қилинмайди. Масалан, ундан тушган фойдани етимлар\nга сарфлаш нияти билан судхўрлик қилиб бўлмайди. Нияти яхши, аммо уни шариатга зид йўл билан амалга оширмоқчи. Ниятнинг яхшилиги ҳаром амални қилишга баҳона бўлолмайди.\nТўққизинчи қоида. Шубҳалардан сақланиш яхшидир.\nЧунки шубҳадан сақланмаган одамда ҳаромни ҳам қилишга журъат пайдо бўлади. Нўъмон ибн Башир розийаллоҳу анҳудан қилинган ривоятда Набий соллаллоҳу алайҳи ва саллам: “Албатта, ҳалол ҳам, ҳаром ҳам очиқ-ойдиндир. Икковининг орасида эса шубҳали нарсалар бор. У (шубҳали) нарсаларни одамларнинг кўплари билмаслар. Бас, ким шубҳалардан сақланса, дини ва обрўсини сақлаган бўлади. Ким шубҳаларга тушса, ҳаромга тушади…”, деганлар (Имом Бухорий ривояти).\nЎнинчи қоида. Ҳаром ҳаммага бирдек ҳаром.\nШаръий ҳукмлар барчага бирдек баробардир. Ҳеч ким истисно ёки алоҳида имтиёзга эга эмас. Ҳукмлар маълум тои фаларгагина хослаб қўйилмаган.\nЎн биринчи қоида. Бировларнинг зарари эвазига фойда кўриш ҳам ҳаром.\nГоҳида инсон бировларнинг зарар кўриши эвазига мол орттириб, фойда кўриши мумкин. Мол топишдаги энг катта қоида шуки, ҳамма томонлар учун манфаатли бўлмаган касб ҳалол бўлмайди. Шунинг учун ҳам рибо ҳаром қилинган. Чунки у бир томон фойда, иккинчи томон зарар кўриши устига қурилади. Динда эса зарар кўриш ҳам, зарар етказиш ҳам йўқ.\nЖиззах вилояти вакиллиги матбуот котиби\nУсмонали ОРАЛОВ, тайёрлади.


Энг кучли процессорли энг арзон флагманлар – Redmi K40 Pro ҳамда кутилмаган K40 Pro+ намойиш этилди! - Terabayt.Uz\nЭнг кучли процессорли энг арзон флагманлар – Redmi K40 Pro ҳамда кутилмаган K40 Pro+ намойиш этилди!\nXiaomi корпорациясининг суббренди куни кеча Redmi K40 смартфонини тақдим этгани, унинг асосий хусусиятлари ҳақида хабар берган эдик. Компания ушбу стандарт флагмандан ташқари, Redmi K40 Pro ҳамда K40 Pro+ моделларини ҳам кенг жамоатчиликка кўрсатган.\nБу иккала қурилма ҳам дизайни, ҳам кўпгина техник хусусиятлари билан базавий флагман – Redmi K40 модели билан бир хил. Шунинг учун қуйида ҳар иккаласининг ундан фарқли жиҳатлари ва нархларига тўхталиб ўтамиз.\nТабиийки, Pro-версияларнинг асосий устунлиги – ҳозирда Android-қурилмалар учун энг кучли чип бўлиб турган Snapdragon 888 процессори базасига қурилганлигидир. Шунингдек, камера жамланмаларида ҳам ҳар учала модел орасида фарқлар мавжуд.\nRedmi K40 Pro смартфонининг бош камерасида асосий сифатида 64 мегапикселлик Sony IMX686 датчиги қўлланган. Иккинчиси – 8 МПлик модул ва кўриш бурчаги 119 даражали объектив бўлса, учинчиси – 5 МПлик макрообъективли камерадир.\nRedmi K40 Pro+ флагманига келсак, унинг бош камерасидаги асосий сенсор 108 мегапикселлик аниқликка эга, қолган иккита модули Redmi K40 ҳамда K40 Pro’ларники билан бир хил.\nДемак, ҳар иккала «Про» версияли флаган бир-биридан ва стандарт Redmi K40 моделидан бош камерасидаги асосий датчик орқали фарқланади; шунингдек уларнинг иккаласи базавий флагманникидан кучли процессорга эга. Бу учала смартфоннинг шундан бошқа фарқи йўқ – қолган хусусиятлари ўша-ўша ва улар билан мана бу хабаримиз орқали танишиш мумкин.\nЎҚИНГ: Redmi Note 10 Pro'нинг суратлари пайдо бўлди\nҲозирда Redmi K40 Pro ҳамда Redmi K40 Pro+ смартфонлари Snapdragon 888 процессорли энг арзон моделлар бўлиб турибди ва уларнинг нархлари\nRedmi K40 Pro, хотираси 6/128 ГБлик — $430\nRedmi K40 Pro, хотираси 8/128 ГБлик — $465\nRedmi K40 Pro, хотираси 8/256 ГБлик — $510\nRedmi K40 Pro+, хотираси 12/256 ГБлик — $575\nҲар учала смартфон ҳам Android 11 операцион тизим устига қурилган MIUI 12 график қобиғи билан чиқарилган. Ташқи бозорга улар Poco бренди остида, бошқа номлар билан чиқиши кутилмоқда.\n#Redmi #Xiaomi #Android смартфон #нархлар #смартфонлар #янги технологиялар # 5G смартфон #5G-смартфони #Xiaomi Redmi K40 #Xiaomi Redmi K40 Pro #Qualcomm Snapdragon 888 #Xiaomi Redmi K40 Pro Plus


27 Июн 2020 2462\n“Орзу” - Наманган шаҳрининг ўз номига муносиб, орзу-ҳавас қилса арзигулик намунали маҳалласи. 2013 йилда ташкил топган мазкур маҳаллада намунавий лойиҳалар асосидаги 830 та ҳамда якка тартибдаги 1 минг 682 та уй мавжуд. Бу ерда қарийб 12 ярим минг аҳоли маиший қулайлик ва имкониятлардан баҳраманд ҳолда ҳаёт кечирмоқда.\nДавлатимиз раҳбари 2017 йили вилоятга ташрифи чоғида бу ерда бўлиб, "Орзу" маҳалласи мисолида аҳолига қулайликлар яратиш ва хавфсизлигини таъминлаш бўйича бутун мамлакатга намуна бўладиган тизим тақдимоти билан танишган эди.\nБугун ушбу маҳалла қиёфасида мамлакатимизда халқимиз турмуш даражаси ва маданиятини ошириш борасида амалга оширилаётган кенг кўламли бунёдкорлик ишлари, юртдошларимиз онгу тафаккурида юз бераётган ижобий ўзгаришлар яққол ифодасини топган. Ҳудудда ташкил этилган “Орзу” кичик саноат зонасида 15 та лойиҳа ишга туширилиб, 930 дан зиёд иш ўрни яратилди. Шундан қарийб 400 тасига маҳалла фуқаролари жойлашди. Битта боғча, 650 ўринли мактаб, дорихона, савдо ва умумий овқатланиш шохобчалари, фитнес клуби, мини-футбол майдони барпо этилди. Ўтган йили давлат хизматчилари учун 20 та хизмат уйи қуриб берилди.\nДавлатимиз раҳбарининг маҳаллага бу галги ташрифи яна бир хайрли ташаббуснинг бошланишига туртки берди. Бу ерда хавфсиз маҳалла ва Наманганда “ақлли шаҳар” лойиҳасини ҳаётга татбиқ этишга киришилди.\nПрезидентимиз мамлакатимизда янгилик бўлган лойиҳа - Наманган шаҳрининг ижтимоий-иқтисодий геоахборот мониторинг ва рақамли бошқарув тизими билан танишар экан, энг катта масала жиноятчиликни камайтиришга эришиш эканини таъкидлади.\nЯнги тизимнинг мақсади шаҳардаги ижтимоий-иқтисодий вазиятни узлуксиз ўрганиб бориш, кундалик назорат қилиш, муаммоли ҳолатларни дастурдаги таҳлилий маълумотлар асосида тезкор бартараф этиш, қарор қабул қилишда юқори самара берувчи янги инновацион онлайн бошқарув усулига ўтишдан иборат.\nМазкур тизимда барча кўрсаткичлар геохарита орқали мониторда акс этади. Жумладан, аҳоли сони, ёлғиз кексалар, таълим муассасалари, меҳнат бозори, инвестициявий лойиҳалар, камбағал оилалар, криминоген муҳит каби маълумотлар узлуксиз киритиб борилади.\nТажриба сифатида ишга туширилган бу тизим кейинчалик барча соҳалардаги электрон базаларга уланади. Натижада шаҳардаги ижтимоий-иқтисодий кўрсаткичларни онлайн кузатиш, вазиятни холис баҳолаш, муаммоларни назоратга олиш ва керакли чора-тадбирлар кўриш мумкин бўлади. Бу эса аҳолининг осойишталиги ва хавфсизлигини таъминлашда муҳим самара беради.\nДавлатимиз раҳбари вилоятдаги ёшлар ва жиноятга мойил қатламни секторлар томонидан назоратга олиш ва шу орқали жиноятчиликни жиловлаш бўйича ҳали тизимли ишлар қилинмаётганига эътибор қаратди. Ички ишлар вазирлиги, Миллий гвардия, Бош прокуратура мутасаддиларига маҳаллаларда тинчликни таъминлашга тўсқинлиқ қилаётган омилларни ўрганиш, секторлар ишлаши учун қонунчиликка тегишли меъёрларни киритиш юзасидан топшириқлар берилди.\n- Вилоятдаги секторлар раҳбарлари энди жиноятчиликка қарши курашда натижа бўйича жавоб беради. Жиноят қанча камайди, қайси адашганни тўғри йўлга қайтарди деган саволларга жавоб топиш учун мана шу тизимга ўтаяпмиз. Ҳам иқтисодиётни, ҳам жиноятчиликни, ҳам тинчликни, ҳам адолатни жойига қўйсак, халқимиз учун муносиб шароит яратган бўламиз, - деди Шавкат Мирзиёев.\nАҳоли билан ишлаш учун психолог кадрлар тайёрлашни кенгайтириш, жиноят содир этилишига сабаб бўлаётган омилларни бартараф этиш юзасидан чора-тадбирлар белгиланди.\nНаманганда жиноятчиликнинг олдини олиш юзасидан вилоят секторлари раҳбарларининг ахборотлари тингланди.\n10 Июл 2020 3443\n10 Июл 2020 3006\n10 Июл 2020 2757\n14 Июл 2020 2745\n24 Июл 2020 2270\n24 Июл 2020 2267\n22 Июл 2020 2205\n20 Июл 2020 2102\n24 Июл 2020 1945\n24 Июл 2020 1885\n24 Июл 2020 1870\n24 Июл 2020 1843\n24 Июл 2020 1815\n14 Июл 2020 1263\n24 Июл 2020 1260\n24 Июл 2020 1183


Одам сотиш жирканч иллат » "Kattaqo'rgon haqiqati" газетаси\nXarita: Демонстрационный сайт » Долзарб мавзу » Одам сотиш жирканч иллат\nОдам сотиш жирканч иллат\n05 июль, 2019 0 406\nОдам савдоси жаҳон ҳамжамиятини ташвишга солаётган жиддий муаммолардан биридир. Ҳудуд ва чегара танламайдиган ушбу жиноятга қарши самарали кураш олиб боришда давлатлараро ҳамкорлик муҳим аҳамиятга эга. Бу борада мамлакатимизда мустаҳкам ҳуқуқий-меъёрий база яратилган.\nЎзбекистон Республикасининг "Одам савдосига қарши курашиш тўғрисида"ги қонуни, 2008 йил 8 июлдаги "Одам савдосига қарши курашиш самарадорлигини ошириш чора-тадбирлари тўғрисида"ги Президент қарори ушбу трансмиллий жиноятчиликнинг олдини олиш ва унга қарши курашишда муҳим дастуриламал бўлмоқда.\nАфсуски, дунё буйлаб шунча кенг қамровли фаолият тегишли тарғибот-ташқвиқот олиб борилишига қарамасдан, ҳар йили миллионлаб инсонлар "Замонавий қуллик", яъни одам савдоси қурбонига айланмоқда. Улар орасида аёллар, кексалар ҳатто ёш болалар ҳам борлиги ачинарли.\nБунинг асосий омилларидан бири фуқаролар чет элга бориш ва ишга жойлашиш ҳақида етарли маълумотга эга эмаслигидир. Натижада, ўзга давлат, бегона бир муҳитга тушиб қолганлар мўмай даромад илинжида аёллар эса тубан ва фаҳш ишларга мажбур этилмоқда.\nБМТ маълумотига кўра, дунёда ҳар йили тахминан 2 миллион 700 минг киши одам савдосининг қурбонига айланмоқда. Халқаро экспертларнинг баҳолашича, ушбу жиноятчилик натижасида олинаётган йиллик даромад миқдори 7 миллиард АҚШ долларидан ошиб кетган. Ҳар йили дунё буйича 600-800 минг нафар аёл ва болалар алдов йули билан хорижий мамлакатларга олиб кетилиб сотиб юборилмоқда.\nЎзбекистон Республикаси Президентининг2008 йил 8 июлдаги "Одам савдосига қарши курашиш самарадорлигини ошириш буйича чоралар тўғрисида"ги қарори билан одам савдосига оид ноқонуний ҳаракатларга қарши таъдбирлар, давлат ва жамоат органлари томонидан бажариладиган энг муҳим вазифалар белгилаб берилди.\nСамарқанд ҳарбий прокуратураси катта терговчиси.


Қурбанлық тап закат сыяқлы ҳижраттың екинши жылында Мадинада шәрият бойынша ҳақ ҳәм туўры ибадат сыпатында қабыл етилген. Бул ибадат Китап, сүннет ҳәм ижма менен турақлы. Қурани каримде марҳамат етиледи:\n“Биз саған Каўсарды бердик. Бас Рәббиңе қалыс намаз оқы ҳәм жанлық сой. Әлбетте, сени жаман көрип, айыплаўшының арқасы кесик”. (Мәнис аўдармасы “Тафсири ҳилол”дан алынды).\n«Каўсарды» ды түсиндириўшилеримиз «көп жақсылық» деп айтқан. Пайғамбарлық, Қуран, ҳикмет, үмметтиң көплиги, шәпәәт ҳәм Пайғамбарымызға берилген басқа шексиз жақсылықлар да усылар қатарынан.\n«Бас, Рәббиңе намаз оқы ҳәм жанлық сой».\nУламаларымыз усы аяты каримадағы «намаз»дан мақсет, қурбан ҳайыты намазы, «жанлық»тан мақсет қурбанлыққа сойылатуғын ҳайўан, деген.\nМазҳабымыз уламалары ҳүр, муқим (орнықлы), бай мусылман адамға қурбанлық етиў ўәжип, деген.\nСоның менен бирге, Пайғамбар саллаллаҳу алайҳи ўасаллам өзиниң басқа ҳәдислеринде:\n«Қурбанлық етиңлар! Себеби, ол атаңыз Ибраҳимниң сүннети», деген.\nҚурбанлық Аллаҳ таалаға жақын болыў ушын ғана етиледи. Аллаҳ таала бендениң қурбанлығына зәрүр емес, бәлки бендениң өзи қурбанлық себебинен берилетуғын ажр-саўапқа зәрүр.\nАйша разияллаҳу анҳадан рәўият етиледи. «Набий саллаллаҳу алайҳи ўасаллам:\n«Адамзат қурбанлық күни қан шығарыўдан көре Аллаҳқа мақулырақ жумыс еткен емес. Әлбетте, ол (ҳайўан) лар қыямет күни шақлары, жүни ҳәм туяқлары менен келеди. Әлбетте, қан жерге түсиўден алдын Аллаҳтың ҳүзириндеги мәканға жетер. Оны шын кеўилден шығарың», деди». (Термизий рәўияты).\nЖабир разияллаҳу анҳудан рәўият етиледи. «Набий саллаллаҳу алайҳи ўасаллам сойыў күни еки шақлы, ала қойды сойды. Екеўин жүзлестиргеннен соң:\n«Әлбетте, мен жүзимди аспан ҳәм жерди жаратқан Илаҳқа, Ибраҳимның миллетинде болған, туўры жолға бейим болған ҳалымда жүзлендирдим ҳәм мен мушриклерден емеспен. Әлбетте, мениң намазым, ибадатларым, өмир ҳәм өлимим әлемлердиң Рәбби Аллаҳ ушын. Оның шериги жоқ. Әне соған буйырылғанман. Ҳәм мен ең алдынғы мусылманларданман. Ҳәй, бар Илаҳ, бул Сеннен ҳәм Саған Муҳаммадтан ҳәм оның үмметинен. Бисмиллаҳи ўә Аллаҳу Акбар», деди соң сойды». (Абу Даўыт ҳәм Ибн Можа рәўият еткен).\nҚурбанлықтың көплеген пазыйлетлери бар. Инсанлар ортасында меҳир ҳәм муҳаббатты пайда етеди. Өкпе-гийнени кетиреди. Қурбанлық етиўшиниң мәртебе ҳәм абырайын көтереди. Гүналар төгилиўине себеп болады.\nҚурбанлық етиў байларға орынланыўы ўәжип болғаны жарлыларға жеңилликдур. Усының менен бирге муқәддес динимизде қурбанлыққа ылайық, қәдир болмағанлар да өкситилмейди.\nҚурбанлықтың пазыйлетлерин еситип саҳабалардан бири Пайғамбар саллаллаҳу алайҳи ўасалламға сораў берди:\n«Айтыңшы, мен урғашы манийҳадан өзге зат таппасам, оны қурбанлық етемен бе?» деди».\n(«Манийҳа» биров тәрепинен саўып ишип турыў ушын берилген саўын ҳайўан).\nПайғамбар саллаллаҳу алайҳи ўасаллам бул сораўға:\n«Яқ!» деп жуўап берди ҳәм:\n«Бирақ, шашыңды ҳәм тырнақларыңды аласаң. Муртыңды қысқартасаң. Әне сол, Аллаҳтың алдында сениң қурбанлығыңның түўел болғаны», деди».\nИлайым, халқымыздың турмысы және де пәраўан болып, қурбанлық етиўге қәдир болыўшылардың саны көбейиўин Аллаҳ несиб етсин.\nШаҳобиддин Парпиев, Асака районы бас имамы.


Шуҳрат Ғаниев Фарғонада биронта оила уйсиз қолмаслигини айтди (фото) — Sof.uz\n6.08 18:22 527 Ўзбекистон\nБу йил Фарғона вилоятида 10140 та уй қурилиб, аввало кам таъминланган, муҳтож, кўп болали, оиласида ногирони бўлган ва умуман муҳтожлар таъминланади. Вилоят ҳокимлиги матбуот хизматининг маълум қилишича, бу рақам аввалги йилга нисбатан икки ярим баробарга кўп.\n"Фарғонада аҳоли зич. Шунданми, ҳар бир қарич ер ҳисоб-китобли, ёки олтинга тенг. Аста секин уй-жой мавзелари Марказий Фарғона чўллари томон кириб бормоқда.\nБу йилнинг ўзида қумлоқ барханлар, ўзлаштирилмаган ерларда 1400 та якка тартибдаги ҳар бири олти сотих ерга эга намунали лойиҳа уйларидан қурилади. Бугунгача фойдаланишга топширилганларида уй тўйларини нишонладилар. Олтиариқ туманининг Марказий Фарғона чўлларидаги ерларида ҳам қурилиш ишлари авжида" - дейилади хабарда.\nФарғона вилояти ҳокими Шуҳрат Ғаниев чўл массивида қурилаётган уйлар, қурувчи-мутахассислар билан учрашди, улар билан барча масалаларда суҳбатлашди.\nВилоятимиздан 44 минг меҳнат муҳожири Россияда қурувчи бўлиб ишлаган ва пандемия туфайли қайтиб кетолмаган, - дейди Фарғона вилояти ҳокими Шуҳрат Ғаниев. – Биз уларнинг 39 мингини вилоятдаги қурилиш объектларига ишга жойладик.\nМарказий Фарғона чўллари аслида чўл дейилсада, инсон қўли, идроки, давлатимиз саъй-ҳаракати билан жаннатмакон мавзеларга айланмоқда. Бу ерда газ, сув, сувоқава (канализация) каби инфратузилмалар мавжуд.\nВилоят электр тармоқлари бошқармаси ўзининг ишчи хизматчилари учун Марказий Фарғонада 50 та якка тартибдаги 6 сотихли уй-жойлар қурилмоқда, - дейди бошқарма бошлиғи Дилшод Жалилов. – Касаба уюшмалари билан келишган ҳолда уйнинг дастлабки 10 фоизли тўловини ўзимиз тўлаб борамиз. Қолган қисмига 20 йиллик кредит расмийлаштирилади.\nВилоят ҳокими Шуҳрат Ғаниев бу ерда ҳам қурувчилар ва бўлажак уй эгалари билан учрашиб суҳбатлашди.\n- Фарғона вилоятида уйсиз биронта оила қолмайди. Мақсадимиз президентимиз қўйган вазифани бажариб одамлар бугун бахтли яшашини таъминлаш, - деди Фарғона вилояти ҳокими Шуҳрат Ғаниев Марказий Фарғона чўлларида бўлган учрашувлари чоғи.\nуй-жой камбағаллик Шуҳрат Ғаниев\n28.09 14:55 223 Ўзбекистон\n26.09 14:17 466 Ўзбекистон\n25.09 16:16 534 Ўзбекистон


Ўзбекистонда илк бор АҚШдаги нуфузли университет факультети очилади\n18:40 / 29.06.2017\nЖорий йилнинг 27 июнь куни АҚШнинг Вебстер (Webster) университети вице-президенти Питер Маҳер Муҳаммад Ал-Хоразмий номидаги Тошкент ахборот технологиялари университетига ташриф буюрди.\nТашриф давомида ташкил этилган учрашув давомида ҳар икки Университетлар ўртасида имзоланган Меморандум бандларини бажариш мақсадида, Webster университетининг халқаро таълим дастури асосида ТАТУда факультет ташкил этиш бўйича музокаралар олиб борилди.\nБошланғич музокаралар натижасида, “Ахборот технологиялари (Информатика, Киберхавфсизлик)”, “Медиа коммуникация (Телевизион технологиялари)” йўналишлари бўйича бакалавриат дастурини ўқув жараёнига тадбиқ этиш юзасидан келишиб олинди.\n28 июнда Ахборот технологиялари ва коммуникацияларини ривожлантириш вазирлигида АҚШнинг Webster университети таълим ишлари, халқаро кампус ва ташаббуслар бўйича вице-президенти Питер Маҳер билан учрашув бўлиб ўтди.\nУчрашувда Webster университети ҳамда Тошкент ахборот технологиялари университетлари ўртасида АКТ соҳаси учун кадрлар тайёрлаш бўйича ҳамкорлик муҳокама қилинди. Хусусан, биргаликда талабалар учун таълимий ва талаба алмашинув дастурларини, шунингдек илмий тадқиқотларни ташкил қилишда истиқболли лойиҳалар юзасидан фикр алмашилди.\nУчрашувда Webster университети билан ҳамкорлик ахборот-коммуникация технологиялари соҳаси учун малакали кадрлар тайёрлаш, халқаро стандартлар асосида соҳа мутахассисларининг замонавий билим ва кўникмаларини оширишда муҳим аҳамият касб этиши таъкидланди.\nТАТУ АҚШ факультет Вебстер


hidoyat.uz – “Мовароуннаҳр” нашриётининг сайти - Сўраган эдингиз (2012-3)\nСўраган эдингиз (2012-3)\nСавол: Мушкулкушод ўқиш исломда борми?\nЖавоб: Мушкулкушод маросимини ўтказиш, унда «Биби Мушкулкушод» номли қисса ўқиш шариатимизда йўқ, мумкин эмас. Банданинг бошига тушган мусибатни аритувчи, оғирини енгил қилувчи, мушкул ишларини кушода (ҳал) этувчи зот Аллоҳ таолодир. Бинобарин, Аллоҳ таолодан бошқасидан мадад сўраш ислом дини ақидасига бутунлай зиддир. Халқимиз, айниқса, айрим тушунчасиз аёллар ўртасида кенг тарқалган ва тарқалишда давом этаётган бундай маросимларни ўтказиш, Биби Мушкулкушоддан мадад сўраш каби хурофотларнинг илдизи Исломдан илгариги ботил эътиқодларга бориб тақалади. Яъни, баъзилар ушбу заминда яшаган эски халқларнинг диний эътиқоди сарқитларидан бўлган бу хурофий одатга исломий тус бериб, динимизга олиб киришга уринишган. Мантиқан ўйлаб қарасак, қайсидир марҳумнинг руҳи ўзи дуога, савобга ва Аллоҳ таолонинг мададига муҳтож бўлгани ҳолда қандай қилиб тирикларнинг муаммоларини ҳал эта олади? Бундан ташқари, ҳар куни намозларида ўттиз икки марта “Сенгагина ибодат қиламиз, Сендангина мадад сўраймиз” (Фотиҳа, 5), дея Аллоҳ таолога сўз бериб, яна қай юз билан бандасидан мадад сўрайдилар?!\nШунинг учун, бошига иш тушган одам ҳар хил ўринсиз ишларга ўзини урмай, Пайғамбаримиздан ривоят қилинган дуоларни ўқиб, салавотлар айтиб, Аллоҳ таолонинг ўзидан мушкулини осон қилишини сўраши керак.\nСавол: Намозда саф текис бўлиши учун ҳозир масжидларда оёқ остига ип тортиб қўйиляпти. Қадамлар катта-кичиклигини ҳисобга олсак, ипга оёқ учи тўғриланса, барибир саф текис бўлмайди-ку?\nЖавоб: Сиз айтган ҳолат намозхонларга саф олишни қулай қилиш мақсадида яқин йилларда жорий бўлган ишдир. Аммо уламоларимиз жамоат намозида сафнинг текис бўлиши учун намозхонлар елкаларининг бир-бирига тўғри бўлиши кераклигини таъкидлашган (“Баҳрур роиқ”).\nСавол: Жаноза намозида имомга эргашганлар нима қилади? Фарз намозларидаги каби санони айтиб, қолганига индамай тураверадими?\nЖавоб: Жаноза намозида имомга эргашганлар такбири таҳрима, жанозанинг қолган учта такбири, сано, салавот ва жаноза дуоси кабиларни ичида мустақил ўқишади (“Фатовои Ҳиндия”).\nСавол: Бир кунда беш вақт намоз бор, деймиз. Витр намози-чи? Ёки у хуфтон намози таркибига кирадими?\nЖавоб: Йўқ, витр хуфтон намози таркибига кирмайди. У алоҳида намоз, лекин вақти хуфтон намози вақтидир, Пайғамбаримизга фарз, умматларига эса (бизнинг мазҳабга кўра) вожиб қилинган (Сарахсий. “Муҳит”). Чунки Расулуллоҳ бундай марҳамат қилганлар: “Эй Қуръон аҳли, витр намозини ўқинг! Зеро, Аллоҳ таоло тоқдир, тоқни яхши кўради” (Имом Абу Довуд, имом Термизий ривояти).\n“Витр” луғатда тоқ маъносини бергани учун бу ҳадисда “Аллоҳ таоло тоқдир, тоқни яхши кўради”, дейилмоқда.\nВитр намози хуфтон вақти кирганидан бошлаб кечанинг охиригача ўқилаверади. Аммо хуфтондан олдин ўқиш жоиз эмас. Агар витр хуфтон намозининг таркибига кирганида, уни кечанинг охиригача кечиктириш макруҳ бўларди. Ҳолбуки уни кечанинг охиригача (бомдод вақтига қадар) кечиктириб ўқиш мустаҳабдир (“Табйин”).\nҲанафийликда витр намози уч ракат. Ҳар бир ракатида Фотиҳа сураси ўқилади. Унинг биринчи ракатида Аъло, иккинчи ракатига Кофирун, учинчи ракатига Ихлос сураларини ўқиш мандубдир. Бунга Расулуллоҳнинг витр намозини ана шундай ўқиганлари ҳақидаги Имом Аҳмад, Насаий ва Ибн Можанинг Убай ибн Каъбдан ривоят қилган ҳадислари далил бўлади (“Фиқҳул ислам ва адиллатуҳу”).\nВитр намозининг учинчи ракатида “Қунут” дуосини ўқиш, саҳиҳ қавлларга кўра, вожибдир (“Жавҳаратун наййира”).\nЖавобларни Нўъмон Абдулмажид ёзиб олди.\n2472 марта ўқилган.


Сир эмаски, катта шаҳарларда урбанизация натижасида аҳоли сони шиддат билан ўсиб бормоқда. Шаҳар инфратузилмасининг мукаммаллашуви унда яшовчи аҳоли хавфсизлигини таъминлаш ва техноген муҳитни бошқариш учун замонавий ёндашувни ўз ичига олган бутунлай...\nXX асрнинг бошида коррупция дунё ҳамжамиятига йилига 80 млрд. АҚШ доллари миқдорида зарар келтирган бўлса, 2016 йилда дунёда яратилаётган ялпи ички маҳсулотнинг 2,0 фоизини пора ташкил этган. Бу қарийб 1,5–2,0 трлн. АҚШ доллари дегани. БМТ Бош котиби...\nМаънавият ҳақида оммавий ахборот воситаларида турли туман мақолалар, кўрсатувлар ва эшиттиришлар берилмоқда. Бу ҳақда мутахассислар ва оммавий ахборот воситалари ходимлари томонидан жуда кўп гапириляпти, кўп ёзиляпти. Чунки маънавият ижтимоий ҳаётим...\nМаълумки, таълим-тарбия ишлари ҳар қандай жамиятда миллат, давлат тараққиётининг муҳим омили ҳисобланган. Тарбия ишларига эътибор бермаган жамият, миллат, оила оқибатда маънавий қашшоқлашиб боравериши ҳаётда ўз тасдиғини топган ҳақиқатдир. ...\nТарихга назар ташласак, юрт озодлиги, халқ фаровонлиги, авлодлар келажаги йўлида бемисл жасорат кўрсатган кўплаб ватанпарвар аждодларимиз яшаб ўтганлигини кўриш мумкин....\nДунё тамаддунининг тамал тошини қўйган буюк мутафаккирларимизнинг адабий, маънавий-маърифий ва маданий мероси шунчалик бемислки, уларни бирон-бир мезон билан ўлчаб бўлмайди. Фиқҳ олими, калом илмининг мотуридийлик оқими асосчиси Абу Мансур Мотуридий ...\nИнсон учун Ватандан азиз муқаддас замин йўқ дунёда. Киши унинг қадрини ўзга юртларда тўлақонли ҳис этади, дейишади. Аслида, ўз юртига меҳр қўйиб, унинг тупроғини кўзга суртиб, суви ва ҳавосидан баҳра олиб, бетакрор табиатига маҳлиё бўлиб, ободлигидан...\nБугун Жиззах шаҳрида барпо этилган дилбар шоир, иқтидорли драматург Ҳамид Олимжон ва унинг севимли ёри, шоира Зулфия хиёбони, шоир ва шоиранинг мемориал ёдгорлиги ҳамда уларнинг ижодига бағишланган музей энг файзли масканга айланган. ...\nБоланинг бегонаси бўлмайди Истиқлол шундай бир улуғ неъмат эканки, у нафақат ўзлигимизни англатиб, маданият ва қадриятларимизни ўзимизга қайтарди, шунинг баробарида, юртимизда яшовчи турли миллатларни жипслаштирди, халқлар ўртасида дўстлик риштала...


«Туркуаз» иши: туркиялик инвесторларнинг Ўзбекистонга даъво талаблари 90 фоизга рад этилгани айтилди » Ўзбекистон янгиликлари – Zamin.uz\n15 ноябрь 2019, 16:10\n2019 йил 4 октябрда Инвестицион низоларни ҳал қилиш бўйича халқаро марказ (ICSID) қошидаги Арбитраж суди туркиялик тадбиркор Воҳид Гунешга тегишли бўлган Güneş Tekstil Konfeksiyon Sanayi ve Ticaret Limited Şirketi ва бошқаларнинг Ўзбекистон Республикасига қарши даъво аризаси бўйича арбитраж иши юзасидан қарор чиқарди.\n2004-2011 йилларда Тошкентда фаолият кўрсатган Turkuaz савдо марказига асос солган, айни вақтда 50 ёшда бўлган туркиялик Воҳид Гунеш 2012 йил апрелида Ўзбекистон ҳукумати томонидан мусодара қилинган мулкларини қайтариб олиб беришини сўраб, халқаро арбитраж судига мурожаат қилганди. Унга мусодара қилинган мол-мулкининг компенсацияси сифатида 40 миллион доллар тўланиши кераклиги ҳақида қарор чиқарилди.\nЎзбекистон Адлия вазирлигининг маълум қилишича, Арбитраж суди қарори ўрганиб чиқилган ва вазирлик қатор жиҳатларга жамоатчилик эътиборини жалб қилиш зарур деб ҳисоблайди.\nҚайд этилишича, суд ҳукуматнинг даъвонинг кўп жиҳатлари бўйича позициясини қўллаб-қувватлади ва минимал миқдордан ташқари, даъвогарларнинг аксарият талабларини рад этган.\nБилдирилишича, амалда арбитраж суди ўз юрисдикцияси йўқлигини тан олиб, мамлакатда «инвестор» тушунчаси доирасига кирмайдиган олтита дастлабки даъвогарлардан учтасининг даъвосини рад қилди.\nДаъвогарларнинг 180 миллион АҚШ доллари миқдоридаги маънавий зарар тўғрисида берган даъволари, шунингдек, даъвогарлар томонидан моддий зарар миқдорининг оширилган баҳоланиши - 66 миллион АҚШ долларидан кўпроқ - тўғрисидаги мурожаати тўлиқ рад этилди.\nАдлия вазирлигига кўра, суд даъвогарларнинг шафқатсиз муносабатда бўлиш ҳақидаги барча даъволарини кўриб чиқишни рад этди, шу сабабли, Воҳид Гунешнинг бу борадаги барча баёнотлари бир томонлама даъволар экани айтилади.\nБундан ташқари, суд Ўзбекистон Республикасининг хорижий инвестициялар тўғрисидаги қонунига мувофиқ, Инвестицион низоларни ҳал қилиш бўйича халқаро марказга Ўзбекистон Республикасига қарши даъво аризаси беришга ҳуқуқий асос йўқлигини тан олган.\nВазирликка кўра, суд эълон қилинган йўқотишларнинг бошланғич миқдоридан атиги 10 фоизи ҳақида қарор чиқарди, бу 26 миллион долларни ташкил этади (фоизлар ва харажатларни ҳисобга олмаганда). Ушбу сумма фақат Тошкент шаҳар жиноий судининг 2011 йилда Воҳид Гунеш ва бошқа даъвогарларга қарши қўзғатилган асосий жиноий ишдаги ҳисоб-китобларига асосланган. Трибунал даъвогарлар томонидан берилган миқдорни спекулятив ва ишончсиз деб топгани айтилади.\nШу билан бирга, суд даъвогарларнинг инвестиция тўғрисида икки томонлама битим Ўзбекистон томонидан бузилгани тўғрисидаги бошқа талаблари бўйича хулосалар чиқармаган.\nҲакамлик суди қарорининг талқин қилиниши атрофида кузатилаётган ахборотлар фони даъвогарларнинг Ўзбекистон ҳудудида аввалги фаолияти билан боғлиқ фактларни бузишга уриниш эканини кўрсатиши билдирилган. Маълум қилинишича, даъвогарлар ҳозирда Ўзбекистонда бизнес юритиш учун тўсиқларни кўришмаяпти.\nТаъкидланишича, Ўзбекистон ҳукумати хорижий инвестицияларнинг кириб келишини қўллаб-қувватлайди ва инвестициялар ҳамда инвесторларнинг ҳуқуқий ҳимоясини кафолатлайди.\nШу билан бирга, хорижий сармоядорлар Ўзбекистон қонунларини ҳурмат қилиши ва уларга риоя этиши, коррупциядан қочиши ҳамда ва солиқ тўлаши кераклиги эслатилган.\nМаълумот ўрнида: Гунеш Ўзбекистонда 2004 йилдан 2011 йилгача савдо билан шуғулланган ва «Туркуаз»дан ташқари, «Амир Темур» хиёбонидаги марказга, Тўйтепадаги истироҳатгоҳга, Самарқанддаги савдо марказига, Олмалиқ ва Юнусободдаги дўконларга эгалик қилган. 2011 йилда эса унинг фаолиятини текшириш бошланган, у ва туркиялик ҳамкорлари қўлга олинган, улар солиқдан қочиш ва «соядаги иқтисод ривожланишига кўмаклашиш»да айбланган. Кейинчалик уларнинг мулклари мусодара қилинган. Гунеш ва унинг ҳамкорлари Ўзбекистон ҳукуматига 700 минг доллар тўлашгач, уларга қарши илгари сурилган айбловлар юмшатилган, уларнинг ўзи мамлакатдан чиқариб юборилган.\nЯнгиликлар » Жамият » «Туркуаз» иши: туркиялик инвесторларнинг Ўзбекистонга даъво талаблари 90 фоизга рад этилгани айтилди\n16:30 Қирғизистон пансионатлар бўйича судда Ўзбекистонга ютқаздими?\n17:27 Украина Россия устидан Гаага Халқаро арбитраж судига арз қилди\n10:05 Президент қарори билан Тошкент халқаро арбитраж маркази ташкил этилди\n22:38 Ўзбекистонда халқаро арбитраж пайдо бўлиши мумкин\n16:25 «Барселона» 2016 йил январига қадар янги футболчи харид қила олмайди


13:39 22.09.2016 (Янгиланган 18:01 22.09.2016) Ҳавола олиш\nУшбу мақсад учун махсус ташкил Бобур халқаро молия фонди бугунги кунда бир неча таъмирлаш ишларини амалга оширди. Фонд вакиллари ва усталар Афғонистон ҳудудига бир неча экспедициялар уюштиришди.\nТОШКЕНТ, 22 сен — Sputnik. Ўзбекистонда ташкил қилинган Халқаро Бобур фонди яқин икки йил давомида Афғонистон ҳудудидаги машҳур ўзбек алломалари қабрларини таъмирлашни режалаштирган, деб хабар қилди фонд вакили.\nБугунги кунда Бобур халқаро фонди томонидан бир неча шундай лойиҳалар амалга оширилди. Таъмирлаш ишларини амалга ошириш учун ҳайкалтарш ва етакчи тош кесувчи усталардан бири бўлган уста Тоҳир Раҳимов таклиф қилинган. Уста Раҳимов тош кесувчилар сулоласининг саккизинчи авлодидан бўлиб, у Навоий вилоятининг Ғозғон қишлоғида яшайди.\n“Уста Алишер Навоийнинг устози бўлган, ҳазрат Лутфий Хировия қабри учун мармар ёдгорлик тоши ясади. У кишининг қабрлари Ҳиротдан 60км масофада жойлашган Кашти-Канор қишлоғида жойлашган. Уста буюртмани бергиланган вақтда ва юқори сифатда амалга оширди. Шунингдек маҳаллий аҳоли Ғозғон мармарининг юқори сифатини қайд қилишди”, — деди фонд вакили.